text:
Liðkappingarnar í amboðsfimleiki vera í vikuskiftinum, 19.& 20. november 2016 í Fimi í
Tórshavn.
Bólkarnir í kappast skula eru: pinkur B, pinkur, smágentur, gentur, kvinnuunglingar og
kvinnur. Piltar B, piltar, smádreingir, dreingir,mansunglingar og menn.
Kappast verður í øllum amboðunum. 4 amboð á kvinnusíðuni og 6 á mannfólkasíðuni.
Skráin til kappingina er hendan:
Skráin:
Leygardagin 19. november:
Kl. 08.00 – 08.50 Felags upphiting fyri kvinnuungilngar, kvinnur og menn.
Kl 09.00 Liðkapping fyri kvinnuungilngar, kvinnur og menn.
Kl. 11.00 – 11.50: Felags upphiting fyri gentir, dreingir og mansunglingar
Kl.12.00: Liðkapping fyri gentir, dreingir og mansunglingar
Kl. 14.00 - 14.50 Felags upphiting fyri Pinkur B og Piltar B.
Kl. 15.00 Liðkapping fyri B bólkarnar
Sunnudagin 20. november:
Kl. 12.00 - 12.50 Felags upphiting fyri pinkur, smágentur, piltar og smádreingir.
Kl.13.00 Liðkapping fyri yngru bólkarnar


c: text/html

text:
-Dánial hugleiðir um tað, sum er farið og tað nýggja árið og lesur Luk. 4, 13-40. Leggur dent á vers 19, har Jesus sigur at Hann er komin, “at kunngera náðiár Harrans” og í Nýggja Sáttmálanum: “At kunngera; at tíðin er komin, tá Gud vil taka ímóti øllum sum koma til Hansara.”
-Poul Færø er hugtikin av hvussu Gud umgongur Satan og lýsir hetta við umtaluni av Job fyri Satan. Tosar um undranina hjá Satan og orðavalið hjá Gudi, ið ongan ger fyri skommum. Eisini um tann innara óbundinskapin við tað ytra (Job helt seg frá tí ónda) og tekur Elisa og árameiskan herin sum dømi um sinnalag okkara, hvussu vit eiga at umgangast onnur menniskju í orðum, gerðum, tankum osv. (skriftbrot: Job, 1, 4-12 og vers 20-22; Job 2, 1-6; Job 19, 25-27)
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”

robotstxt: allowed

filter: keep


text:
Søkt verður eftir tveimum starvsfólkum at arbeiða í Sambýlinum Smærugøta 29 og í Frítíðartilboðnum í Svanga. Harumframt verður søkt eftir einum stuðulsfólki at starvast við stuðulsuppgávu í Sundalagnum.
Um størvini
Arbeiðsuppgávur og væntanir
Arbeiðsuppgávurnar og málini, sum arbeitt verður fram ímóti, eru at virka fyri at borgarin fær ein mennandi og sjálvstøðugan gerandisdag, og fær neyðugan stuðul og umsorgan og ráðgeving í persónligum viðurskiftum.
Væntað verður, at tú ert fakliga væl fyri og ert við til at leggja til rættis námsfrøðiliga og praktiska arbeiðið á arbeiðsplássinum. Vit vænta, at tú vilt virka innovativt, koma við góðum hugskotum og luttaka virkin í tvørfakliga arbeiðinum. Arbeitt verður eftir virkisætlanum og mannagongdum, sum er ein partur av arbeiðinum.
Vit vænta eldhugað starvsfólk, sum hava góð samstarvsevnir og eina jaliga menniskjafatan.
Ein partur av arbeiðinum er at luttaka í fysiskum tiltøkum saman við borgarunum.Talan er t.d. um svimjing og at stuðla teimum í samband við svimjingina. Væntað verður, at tú hevur kt-førleika á brúkarastøði.
Førleikakrøv
Søkt verður eftir námsfrøðingi ella ergoterapeuti. Tað kann vera ein fyrimunur, um umsøkjari hevur starvsroyndir innan menningartarn/autismu og dugir tekn til talu. Starvið sum stuðulsfólk kann verða sett við hjálparfólki.
Um Eind 5
Eind 5 er í Trivnaðardeplinum í Almannaverkinum. Eindin er fyri børn, ung og vaksin við menningartarni/autismu. Til eindina hoyrir Sambýlið í Stoffalág 64, Sambýlið í Smærugøtu 29, Sambýlið á Grøndlandsvegi 59, Frítíðartilboðið í Svanga, Jolly-klubb, Bú- og Virkistilboð í Børkugøtu 2a og 2b, Búfelagsskapurin Karlamagnusarbreyt 34, Frítíðartilboðið SSM og stuðulsfólk.
Setanar- og lønarviðurskifti
Setanarøkið er Almannaverkið við tænastu í Trivnaðardeplinum - Eind 5. Tann, ið verður settur, má tola broytingar í starvinum, og at hetta kann verða umskipað til eisini at fevna um aðrar uppgávur.
Setanar- og lønartreytir eru sambært sáttmála millum Fíggjarmálaráðið og Føroya Pedagogfelag og Ergoterapeutfelagið.
Umsókn
Skrivlig umsókn við avritum av prógvum, cv, viðmælum v.m. skal sendast til starv@av.fo ella til Almannaverkið, Staravegur 18, Postsmoga 3096, 110 Tórshavn. Viðmerkjast skal “Umsókn starv Eind 5” og tilskila, hvat av størvunum verður søkt. Meiri kunning um arbeiðsplássini kann lesast her
Freist
Umsóknir skulu vera Almannaverkinum í hendi í seinasta lagi 26.10.2018 kl 12.00
Nærri upplýsingar um størvini fáast við at venda sær til Juliannu Næs Olsen, eindarleiðara, tlf. 297426 ella Randi R. Hentze, leiðara, á tlf. 297431.


text:
Narkotika
Narkotika, á føroyskum ofta nevndur drøgg, eru mong og ymisk rúseitur. Vit býta tey í fýra høvuðsflokkar: Sansahvørvandi evni ella tilvitskurúmkandi evni geva fólki sansahvørvingar, til dømis LSD ella meskalin; Søvandi evni (morfin, heroin, opium, v.fl.) fáast úr fræhylkinum á opiumsdreymsólju; Kannabis (hash ella marijuana) úr kvennblómuni á hampi; og miðstimbrandi evni eru bæði í kokaini, sum er úr bløðunum á kokaurunninum, og í manngjørdum evnum í heilivágídnaði (til dømis preludin ella amfetamin). Øll evnini eiga í felag, at tey eru ring fyri heilsuna. Í Føroyum eins og í flestum londum er ikki loyvt at selja ella hava hesi narkotika.
Fólk verða lættliga bundin at narkotika, tí tey verða sera illa fyri, fáa tey ikki rúsevni. Tey eru narkomanar, rúseitringar. Teimum er alt um at gera at útvega sær pening fyri rúseitur. Nógvir narkomanar doyggja ungir. Mong bidda, stjala ella selja sjálvan seg. Summir doyggja av eyðkvæmi. Teir, sum sproyta evni í seg, kunnu fáa eyðkvæmi, hevur onkur við hesari sjúku brúkt somu sproytuna. Til eru viðgerðarstøð fyri narkomanar. Mangir royna at leggja av, tí eitrið oyðileggur teimum lívið.


text:
Siðafrøði
Siðafrøði fæst við spurningar um virði, um rætt og skeivt, gott og ilt, um ábyrgd og skyldur. Etikkur er grikska orðið og moralur latínska orðið fyri tí, vit á føroyskum kalla siðafrøði ella siðalæra, og sum í stuttum kann sigast at merkja: hjálp til at velja røttu atferðina. Áleikandi menniskjuligir meginspurningar verða viðgjørdir í hugtakinum siðafrøði, kanska betur kent undir fremmandaorðunum etikkur og moralur. Summastaðni verður skynað ímillum etikk og moral, so at etikkur merkir tað ástøðiliga grundarlagið, og moralur sipar til gerðir, men í roynd og veru er eingin munur. Í dagligari talu kunnu vit um ymisk evni siga: "Tað vil eg ikki". "Soleiðis haldi eg bara". Ella "Hjá mær er tað soleiðis". Tað kann vera ein gjøgnumhugsað støðulakan, sum vit sjálvandi ikki hava stundir at greina út í æsir í vanligum samrøðum. Men tað kann eisini vera ein fordómur (ein dómur, tú hevur felt frammanundan, tú hevur ikki kannað evnið ella tikið støðu til tað), og tá er siðafrøðin eitt amboð at fara aftur um fordómarnar og greina og grundgeva fyri tí, vit halda og vilja. Ætlanin við tí at siga, at siðfrøði er hjálp til at velja røttu atferðina, er at vísa á, at í siðfrøði eru allir spurningar ósvaraðir spurningar, og allar loysnir fyribilsloysnir. Orðið hjálp skal vísa á, at annað er enn tað, vit taka úr okkara egnu hugaheimi og úr okkara egnu vitsku og vitan, sum eigur at vera tikið við, tá ið eitt mál verður viðgjørt.


text:
Hjálp okkum við frímerkjum!
Reyði Krossur Føroya tekur fegin ímóti frímerkjum, myntum og pengaseðlum.
Alt, sum kemur inn, skilja og selja vit á uppboðssølum í Føroyum og uttanlands.
Innkomni peningurin fer til hjálpararbeiðið hjá Reyða Krossi bæði í Føroyum og uttanlands.
Tilfarið kann latast inn í Reyða Kross endurnýtsluhandlarnar í Tórshavn og í Vági.
Ynskist avheintan, ring til skrivstovuna tlf. 319630 ella til virksemisleiðaran Sven Nørspang tlf. 251647.
Eisini ber til at seta seg í samband við Reyða Kross Føroya hesum viðvíkjandi á redcross@redcross.fo.


text:
Hanus Samró
02.02.2015 - 00:17
Ítróttur > Ítróttur > Hondbóltur
Qatar og Frakland leiktu í kvøld finaluna í heimsmeistaraheitinum í hondbólti. Frakland vann 22-25. Hálvleiksstøðan var 11-14 til Frakland.
Frakland legði seg tíðliga í fyrra hálvleiki á odda við trimum málum, men aftaná skiftist liðini um at skora. Einu løtuna førdi Frakland við fimm málum, men Qatar fall ikki í fátt og megnaði at eta seg inn aftur í dystin, so bert try mál vóru millum liðini. Tá dómararnir bríkslaðu til hálvleiks var støðan 11-14 til Frakland.
Qatar byrjaði best í seinna hálvleiki. Teir minkaðu um munin, so at Frakland eini løtuna førdi við einum máli, men Qatar megnaði ongantíð at fáa Frakland aftur. Dysturin endaði 22-25 til Frakland.
Sostatt er Frakland heimsmeistarar í hondbólti.
Les eisini: Pólland vann bronsuna frá fyrrverandi heimsmeistarunum


text:
Rókur Trygvason frá Ægir svam ein serstakliga góðan 200 metur bringu seinnapartin í Bergen Swim Festival 2018, har hann settið eitt stórt persónligt met við tíðini 2:24.49 og nú er hann minni enn eitt sekund frá Junior metinum, sum er 2:23.72 og sum Roland Toftum eigur.
Roland Toftum svam í A-finaluni fyri seniorar og hansara tíð gjørdist 2:29.95, sostatt vann Rókur Trygvason við meira enn fimm sekundum á Roland Toftum ídag, so spennandi verður at síggja, tá ið teir báðir fara at kappast aftur í Føroyum, hvør av teimum fer at vinna.
Vinnari gjørdist hjá junior bleiv Andre Klippenberg Grindheim frá Hamar og hann hølvaði alt av við tíðini 2:18.67, men Rókur Trygvason fekk silvur og tað skal hann vera sera stoltir av.
Stórt tillukku Rókur, næsta verður at taka Juniormetið frá Roland Toftum.
SáH


text:
Sverri Egholm
13.07.2015 - 14:20
Tíðindi > Samfelag & Politikkur > Miðlar
Í 2004 byrjaði Jóanis Nielsen í Sandavági heimasíðuna joanisnielsen.fo, men í 2013 var farið undir samstarv við Knassar um nýggja tíðindasíðu.
Navnið bleiv passaliga broytt til jn.fo, og 13. juli 2013 var síðan fyri fyrstu ferð opin fyri almenninginum.
Talið av vitjandi økist støðugt og síðan hevur nú hálað seg upp á umleið 10.000 hvørja viku.
Jn.fo hevur nógv spennandi tilfar at bjóða og serliga verður skrivað nógv um seyð, fiskiskap og ítrótt. Síðani 2013 eru fleiri enn 9300 greinastubbar lagdir út.
Tað eru Jóanis Nielsen og sonurin Jóanis Albert Nielsen, sum dagliga skriva fyri síðuna.
Vitja jn.fo her


text:
Orð: Petur Jacob Sigvardsen
Viðmerking: Yrktur 31. august 2007
O, signaði staður í Eden tí nýggja,
har lívsvatnið streymar, sum krystal at síggja,
frá hásæti Guds og frá lambsins tað rennur
úr ánni, sum lívsins træ stimbrar og mennir,
so tólv ferðir ávøkst hvønn mánað, tað hevur,
og heilsubót bløð tess tað fólkunum gevur.
Hátt hásæti Guds várs og lambsins har stendur,
í staðinum halga við gullgyltu strendur,
har tænarar trúgvir Guds gerningar gera,
og navn hans teir allir á enninum bera.
Har náttin er horvin, og myrkrið má dvína,
tí Gud, Harrin sjálvur, í staðnum skal skína.
Og andin og brúðurin samsint nú siga:
“Hoyr, komið nú øll!” so tey bøna og biðja.
“Tit lívsins vatn drekki, tað einki skal kosta!”
tað svala og sløkkja kann allan vár tosta!
Ja, sæl øll tey eru, ið skikkjuna tváa,
tey atgongd til staðin og lívsins træ fáa.
Tí øll tey, sum standa í lívsins bók skrivað,
tey skulu um ævir í himlinum liva.
Tí verdugt er lambið, vár Frelsari góði,
ið menniskju keypti við heilagum blóði.
Við hásæti Guds tey nú lambinum æra
og lovsangir syngja í snjóhvítum skara.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Rudding
Desember 21 , 2012Tey, sum hava akfør uttan nummarspjøldur og annars lutir av ymsum slag á almennum øki (almennum veg, kommunalum øki ella havnaøki), verða biðin um at beina akfør og lutir sínar burtur skjótast gjørligt og í seinasta lagi 15. desember 2012.
Verða hesi boð ikki fylgd innan omanfyri nevndu tíðarfreist, verða akfør og lutir beind burtur fyri eigarans rokning.........
Er hetta eisini galdandi fyri bussar kontainarir trol og anna sum liggur og flytur.
Er tað nú sitandi bygdarráð ella komandi sum skullu rudda upp.
Lýsingin er galdandi fyri, sum tað stendur "akfør uttan nummarspjøldur og annars lutir av ymsum slag á almennum øki".
Tað er Havnarnevndin í verandi Bygdarráði, sum hevur lýst við ruddingini, men helst verður ikki ruddað hesumegin ársskiftið.
Rudding
Desember 21 , 2012Nú er 19. des, og tað røkist einki fyri at bussanir vera fluttir.
Hevur komunan ikki orku at taka teir vekk???
í seinasta lagi 15. desember 2012
Desember 21 , 2012Summi hav rudda sítt burt áðrenn tíðina, men ikki øll, t.d. tað sum stendur niðri á kajuni. Nær verður tað gjørt ? Hetta má gerðast ÁÐRENN NÝGGJÁR.
"Tey, sum hava akfør uttan nummarspjøldur og annars lutir av ymsum slag á almennum øki (almennum veg, kommunalum øki ella havnaøki), verða biðin um at beina akfør og lutir sínar burtur skjótast gjørligt og í seinasta lagi 15. desember 2012.
Verða hesi boð ikki fylgd innan omanfyri nevndu tíðarfreist, verða akfør og lutir beind burtur fyri eigarans rokning."
http://vestmanna.fo/news-rudding.htm
Desember 21 , 2012Er hetta ikki galdandi fyri teir bussar sum standa á keiøkinum ?
Ruddingardagur
Desember 21 , 2012Nú er 12 farin, og bussarnir standa enn á kaiðuni.
Íbúðin hjá Niels hjá John
Desember 17 , 2012Kanska eri eg ov erkvisin, men mær dámar ikki tá sagt verður soleiðis sum í yvirskriftini. Tá sagt verður "íbúðin hjá Niels hjá John", so hugsar tann, sum ikki veit betur, at har búði Niels hjá John ( ikki djonn, sum Útvarpið segði), men hann búði altso í tí húsinum, sum nú eitur Skálavegur 4, og átti tey. Rætt er tað, at hann búði í nevndu íbúð í uppvøkstrinum, og tað var hjá pápa sínu John (Jonn), sum flest øll gera til tey eru vaksin og seta føtur undir egið borð. Hann átti eisini hesa íbúð saman við handlinum seinni, men sum sagt, har búði hann ikki. So eftir mínum tykki eitur hon íbúðin hjá John.
Vinaliga Bjarki
Ljósini í FOSSÀ
Desember 07 , 2012
Bara ein viðmerking til "konstruktiva kritikkin" um ljósini í Fossá.
Eg tók sjálvur stig til hesa verkætlan, og kommunan tók undir beinanvegin.
Eg havi beint nú hoyrt um hesa viðmerking hjá Agnari á heimasíðuni, sum stóð í 5. des og tí óvitandi um hana.
Tað ovara ljósið er flutt oman eftir, og nú lýsir á allan fossin. Til hugskotið hjá Agnari at seta ljósini á brúnna, er at siga, at tað er ikki so einfalt, sum tað ljóðar. Um tað at broyta lit, er sjálvandi ein spurningur um eyga sum sær.
Eg havi arbeitt við hesi ætlan síðan mai mánaði við at fáa loyvir frá bóndanum, sum eigur lendið framvið Fossá, SEV, sum eigur rættindi til ánna og frá Landsverki, sum eigur brúnna. Tað sum eftir er at gera, er at grava kaðalin niður og tað geri eg komandi dagarnar. Annars eru øll vælkomin uppí at broyta projektið. Takk fyri "kritikkin".
Sitat:
Når du slukker lyset, får du et strålende eksempel på mørke.
Vainö Nuorteva
Gleðilig jól.
Birgir Waag Høgnesen
Ljós á Fossá
Desember 05 , 2012Hey Vestmanna kommuna.
Gleðiligt at síggja at tað er komi ljós ið lýsur Fossá upp, veit ikki um tað er Vestmanna kommuna ella Sev ið hevur syrgt so fyri?. Eg havi sjálvur tosað við ymisk í kommununi um at fáa lýst ánna upp og so er gjørt, deiligt. Men...Mín meining er at, ljósini lýsa ikki ánna upp sum hon kundi verið, ljósini standa ikki á røttum stað og liturin er ikki tann rætti. (Konstruktivur kretikkur :) Ljósini skuldu verið heft á sjálva brúnna, so ósin eins og áin blivu lýst upp um kvøldanar. Liturin skuldi verið meiri warmwhite t.v.s. meiri gultlittur, tað fær meiri litir framm og er ein meiri hugnaligur litur.
Vh
Agnar
Rudding
Desember 03 , 2012Kundi hugsað mær at vita um hetta umfatar allar vestmenningar ella tað sum so vanligt bara eru nøkur sum skulu fylgja reglunum. Bíði í spenningi um bussarnir verða standandi.
Og ein lítil viðmerking til uppi í vestri:
Eitt er at onkur setur sín bil nr 3 ella 4 á vegin, men eg haldi at tá burdi í minsta lagi staði 2 bilar á eigarans egna stykki, skelta ella ikki. Tí tað stendur í byggisamtyktini ella onkra aðrastaðni at tú skalt hava pláss til minst 2 akfør á grundstykkinum.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Reglur til skrivliga roynd
- Næmingar skulu møta 15 min., áðrenn royndin byrjar
- Friður skal vera inni í royndarhølinum
- Næmingar skulu ikki samskifta sínámillum í royndarhølinum
- Tað er ikki loyvt at spæla spøl, hyggja at filmi, brúka tekniforrit og lurta eftir tónleiki á telduni meðan royndin fer fram
- Tað er ikki loyvt hava fartelefonir, I-pod og líknandi við til roynd
- Eftirlitsfólk skal fylgja við næmingi, um hann skal út úr próvtøkuhølinum, t. d. á vesi
- Næmingar skulu hava egna teldu og oyramikrofonir við
- Telda og annað próvtøkutilfar kann ikki takast út úr próvtøkuhølinum, fyrr enn próvtøkan er liðug
- Dagførd útgáva av forritinum Acrobat Reader skal liggja á telduni. Forritið kann heintast ókeypis á http://get.adobe.com/reader/.
- Síðuhøvd til framseting og fyrisøgn liggur inni á ffs.fo.
- Í framseting og greiðslurokning kunnu næmingar fara, tá ið tveir tímar eru farnir, eftir at lærari/vakt hevur givið loyvi til tess
- Næmingar skulu fara til hús, tá ið teir eru lidnir, tó kunnu næmingar úr Gøtu, Leirvík og av Kambsdali bíða í ávísari skúlastovu, til bussurin koyrir
- Um næmingur ikki heldur seg til galdandi reglur, verður hann burturvístur, og heimið verður kunnað um hetta


text:
Skattur
Skattalætti til øll lág- og miðallønt
Fyritreytin fyri einum góðum samfelagi er búskaparvøkstur. Tí má tað loysa seg at arbeiða, og vit skulu eggja og skapa karmar til vaksandi vinnulív
• Vit vilja varðveita flatskattin, tí ágrýtni skal lønast og ikki revsast.
• Vit vilja tryggja, at tað loysir seg at búgva í Føroyum
– eisini um ein arbeiðir uttanlands.
Tí skal okkara skattur gerast kappingarførur við skattin í grannalondunum.
• Vit vilja lækka skattin á lág- og miðalinntøkum, bæði lands- og kommunuskattin.
• Vit vilja, at eingin lág- og miðalinntøka skal skattast meira enn 30%.
• Vit vilja býta vøksturin í trý:
- triðing til vælferð
- triðing til at rinda skuld
- triðing til skattalætta


text:
Hvat er frelsuætlanin/frelsuvegurin?
Spurningur: Hvat er frelsuætlanin/frelsuvegurin?
Svar: Hungrar tú? Ikki likamliga, men hungrar tú eftir onkrum størri í lívinum? Er okkurt djúpt inni í tær, sum ongantíð tykist at vera nøgt? Um so er, er Jesus vegurin! Jesus segði, ''Eg eri breyð lívsins. Tann, ið kemur til Mín, skal ikki hungra, og tann, ið trýr á Meg, skal aldri tysta'' (Jóh. 6:35).
Ert tú ørkymlaður? Tykist tað sum, at tú ongatíð finnur eina leið ella eitt endamál í lívinum? Er tað sum at onkur hevur sløkt ljósið, og tú finnur ikki kontaktina? Um so er, er Jesus vegurin! Jesus kunngjørdi, ''Eg eri ljós heimsins; tann, ið fylgir Mær, skal ikki ganga í myrkri, men hava ljós lívsins'' (Jóh. 8:12).
Kennist tað nakrantíð sum um, at tú ert stongdur úti úr lívinum? Hevur tú roynt so nógvar dyr, men bara sæð, at tað, sum er handan tær, er tómt og høpisleyst? Leitar tú eftir eini inngongd til eitt nøktandi lív? Um so er, er Jesus vegurin! Jesus segði, ''Eg eri dyrnar; tann, ið fer inn gjøgnum Meg, verður frelstur. Hann skal ganga inn og ganga út og finna'' (Jóh. 10:9).
Svíkja fólk teg altíð? Hava sambond tíni verið grunn og tóm? Tykist tað sum um, at øll royna at brúka teg til sín egna fyrimun? Um so er, er Jesus vegurin! Jesus segði, ''Eg eri hin góði hirði; hin hóði hirði gevur lív Sítt fyri seyðin. Eg eri hin góði hirði, og Eg kenni Míni og eri kendur av Mínum (Jóh. 10:11, 14).
Grundar tú yvir, hvat hendir eftir hetta lív? Ert tú troyttur av at liva fyri tí, sum bert rotnar ellar rustar? Ivast tú onkuntíð í, um lívið hevur nakra meining? Vilt tú liva, eftir at tú doyrt? Um so er, er Jesus vegurin! Jesus kunngjørdi, ''Eg eri uppreisnin og lívið, tann, ið trýr á Meg, skal liva, um hann so doyr. Og hvør tann, ið livir og trýr á Meg, skal í allar ævir ikki doyggja'' (Jóh. 11:25-26).
Hvør er vegurin? Hvør er sannleikin? Hvat er lívið? Jesus svaraði, ''Eg eri vegurin, sannleikin og lívið; eingin kemur til Faðirin uttan við Mær'' (Jóh. 14:6).
Hungurin, sum tú kennir, er ein andaligur hungur, og kann bert verða mettaður av Jesusi. Jesus er hin einasti, sum fær lætt myrkrið. Jesus er dyrnar til eitt nøktandi lív. Jesus er vinurin og hirðin, sum tú hevur leitað eftir. Jesus er lívið – í hesum heimi og hinum komandi. Jesus er vegurin til frelsu!
Orsøkin til, at tú kennir hungur, ørsøkin til, at tú tykist at vera vilstur í myrkri, orsøkin til, at tú ikki finnur nakað endamál við lívinum, er, at tú ert skildur frá Gudi. Bíblian sigur okkum, at vit hava øll syndað, og eru tí skild frá Gudi (Præd. 7:20; Róm. 3:23). Tómrúmið, sum tú kennir í hjarta tínum er, at Gud vantar í lívi tínum. Vit vórðu skapað til at hava samband við Gud. Vegna synd okkara eru vit skild frá tí sambandi. Enn verri er, at synd okkara ger, at vit eru skild frá Gudi í hesum lívi, og tí komandi (Róm. 6:23; Jóh. 3:36).
Hvussu kann hesin trupulleiki verða loystur? Jesus er vegurin! Jesus tók á Seg synd okkara (2 Kor. 5:21). Jesus doyði í okkara stað (Róm. 5:8) og tók á Seg ta revsing, sum vit hava uppibornað. Tríggjar dagar seinni reis Jesus upp frá teimum deyðu og prógvaði sigur Sín á synd og deyða (Róm. 6:4-5). Hví gjørdi Hann tað? Jesus svaraði sjálvur hesum spurningi: ''Eingin hevur størri kærleika enn at hann gevur lív sítt fyri vinir sínar'' (Jóh. 15:13). Jesus doyði, so at vit kundu liva. Seta vit álit okkara á Jesus, og hava álit á deyða Hansara sum gjald fyri syndir okkara, eru allar syndir okkara fyrigivnar og tváaðar burtur. Soleiðis fáa vit andaliga hungur okkara nøktaðan. Ljósið verður tendrað. Vit hava atgongd til eitt nøktandi lív. Vit koma at kenna sanna besta vin og góða hirða okkara. Vit fara at vita, at vit hava lív eftir deyða – eitt upprisið lív í himli í allar ævir saman við Jesusi!
''Tí so elskaði Gud heimin, at Hann gav Son Sín, hin einborna, fyri at hvør tann, ið trýr á Hann, skal ikki fortapast, men hava ævigt lív'' (Jóh. 3:16).
Hevur tú tikið eina avgerð fyri Kristus av tí, tú hevur lisið her? Um so er, trýst á ''Eg havi tikið ímóti Kristusi í dag'' – knøttin niðanfyri.
Far aftur til føroysku heimasíðuna
Hvat er frelsuætlanin/frelsuvegurin?


text:
Orð: Petur Jacob Sigvardsen
Viðmerking: Yrktur í februar 2007.
1. Hvør hugar ikki barnaheimið,
har vøgga vár so vøkur stóð,
vár kæru øll í sorg og gleimi
oss góvu minnini so góð.
Um heimið ei var stórbært bygt,
tað tó á kletti Krists stóð trygt.
2. Á sjógv, í bjørgum, bø og haga
varð lívið lagt í Harrans hond,
tey tolin bóru Harrans aga,
ja, mangan var teim lagnan vánd,
av sjúku, deyða, armóð tey
ei altíð høvdu dagligt breyð.
3. Men fedrar várir gripin áttu,
ið fasta gudstrúgv teirra var,
hon treivst so væl í lítlu smáttu,
og mikla signing teimum bar.
Tey løgdu alt í Harrans hond,
teim hildu føstum trúarbond.
4. Nú stórar borgir víða standa,
og fólkið ferðast um við skund,
hvør hugsar um tann stóra vanda,
um fáur fer á Harrans fund?
Um borgin ei á Krist er bygd,
tá stendur húsið ikki trygt.
5. Gud gævi, at vit aldri gloyma
tann arv, vit fingu fedrum frá,
men gudstrúnna sum gripin goyma
ta stund, vit eru foldum á.
Alt annað fúnar burtur her,
bert trúgvin oss til himna ber.


text:
Orð: Johnson Oatman (ørindini 1-4 og niðurlagið) og Marius Absalonsen (5. ørindi)
Lag: George C. Hugg
Týtt: Marius Absalonsen (ørindini 1-4 og niðurlagið)
Upprunaheiti: Once upon the tide I drifted
Viðmerking: Victor Danielsen týddi til danskt á várið 1919 og umleið 1927 týddi Marius Absalonsen til føroyskt og yrkti eitt ørindi aftrat.
1. Sum eitt vrak á havsins bárum
burt við streyminum eg rak,
inntil eg í Jesu sárum
fekk eitt ævigt fastatak.
Niðurlag: Óttaleyst mítt skip er ankrað,
tað kann ikki draga her,
ankrað lið um lið við Jesus –
fagra havn! Mítt heim har er.
2. Hoyr, sum stormarnir, teir ýla!
Men teir saka ikki meg;
eg við Jesu kross kann hvíla,
á hans kærleik líti eg.
3. Hjarta mítt er fult av gleði,
songur fyllir mína sál,
tøkk til hann á nátt og degi,
tí hann tømdi mína skál.
4. Her skal eg ei leingi vera,
men í hinum vakra stað,
har sum túsund tungur bera
honum tøkk við gleðilag.
5. Hvussu vakurt er har heima,
tað kann eingin siga frá;
eingin veit, hvat Gud man goyma
teim, sum Son hans trúðu á.


text:
Svøríki undir sjóneykuna. Nón, ella bara kanón
Politikkur11-09-2018 - 21:46 - Jóanis Albert Nielsen
Bjarni Djurholm: Hoyrdi Nón seinnapartin um svenska valið, sum var sunnudagin.
Eina meira einvegis sending hevur neyvan verið í KvF síðani miðilin rann ørindi fyri undanfarnu andstøðuna, sum síðani vann løgtingsvalið í 2015.
Fjøldin av sokallaðu serfrøðini í sendingini hoyrdu heima á uttasta vinstraveinginum, har tað ikki skortaði uppá generaliseringar uttan líka.
Sokallaða (sosialistiska) serfrøðin slapp uttan mótspurningar at sópa øll borgarlig í sama køst, har páhaldið var, at sluppu tey borgarligu framat valdinum í Svøríki so verða allar vælferðarskipanir í vanda - fevnandi folkhemmet tikið av.....
Samstundis vórðu rúgvan av bileldásetingunum - 1800 higartil í ár og óhugnaligu 1000-tals neyðtøkurnar negligeraðar.
Eldásetingar blivu lýstar sum tryggingarsvindul og neyðtøkurnar - ja, nakað, sum ikki kundi góðtakast, men sum alt annað bara var spinn av miðlunum...?
Ótrúligt.
At heilir býarpartar í Svøríki - sum t.d Rosengården í Malmø, ikki eru atkomuligur longur orsakað av muslimskum harkaliðum, har morð eru gerandiskostur og har hvørki politi ella sløkkilið hætta sær inn, tað var slettis ikki tikið uppá tungu.
Sambært DR er tað politiskt ókorrekt í Svøríki at avdúka upprunan hjá valdsmonnunum. Eingin uppgerð er gjørd síðani 2005.
Sum DR sigur, so bendir alt á, at tá umræður neyðtøkur, so er mynstrið tað sama í Svøríki sum í DK, har 2/3 av neyðtøkunum verða framdar av tilflytarum.
Eisini endurgevur DR nationaløkonomin Tino Sanandaji fyri at avdúka, at
"Svenske kriminologer er desværre ekstremt politiske, når det kommer til indvandring.
Meget af det, de påstår i den offentlige debat, har de simpelthen ikke videnskabeligt grundlag for.
Det bygger på deres foretrukne verdensbillede, ikke empiri, siger han".
Men hatta var so heldur ikki partur av sendingini í Nón.
Ístaðin var í bara skoytað yvir henda veruliga og óhugnaliga trupulleikan í svenskum býum og sagt bleiv, at talan bert var um sosialan ójavna og at miðlarnir annars generelt bara bóru ósonn tíðindi um støðuna, sum hóttir tilveruna hjá svenskum hampafólkum.
Sambært korrektu serfrøðini í KvF hevði hetta heldur ongan týdning.
Hetta var so Nón 11. september 2018.
Upplýsandi ella bara manipulerandi - ja, tað kunnu so lurtararnir meta um.


text:
Familjan
Familjan er kjarnin í samfelagnum. Vil halda, at tryggar familjur eru grundvøllurin undir einum sterkum samfelagi. Tí er neyðugt, at samfelagið verður meira familjuvinarligt. Fleiri valmøguleikar og avgerðarættir skulu latast familjunum.
- Vit vilja, at lóggávan skal verja og fjálga um familjuna.
- Vit vilja, at øll hjúnabandsrevsing verður tikin úr skatta- og almannalógum.
- Vit vilja, at foreldur skulu sleppa at velja, um børnini skulu ansast heima ella á stovni, soleiðis at ansingarkostnaðurin fylgir barninum heldur enn stovninum.
- Vit vilja leggja dent á at fáa betri javnvág millum arbeiðslív og familjulív fyri at økja um trivnaðin hjá løntakarum bæði í arbeiði og heima.
- Vit vilja skapa karmar fyri fjøltáttaðum bústaðarmarknaði
- Vit vilja orða eina familjulóg, sum er lagað til føroysk viðurskifti, og sum eisini tekur hædd fyri broyttum familjumynstrum og støkum uppihaldarum
- Vit vilja seta í gildi nútíðar byggilóggávu, sum er lagað til føroysk viðurskifti.


text:
Her er Dorit Hansen, ritstjóri á Varðanum, sum hon so dyggiliga hevur ført til nútíðina. Millum annað við eini týdningarmiklari grein um føroyskan mentajournalistikk við støði í ummælum hjá Onnu V. Ellingsgaard. Permuna á nýggja Varðanum hevur Edward Fuglø málað. Hon hevur heitið Fish Egg og er frá 2016.
- List er kveikjandi, list er frígerandi, men skal ikki forklára seg sjálva, sigur Dorit í innganginum við støði í The Function of Critisism (1957) hjá amerikanska bókmentafrøðinginum Northrop Frye.
- Men um vit øll skulu hava gleði av listini, og um samfelagið veruliga
skal hava gagn av frígerandi styrkini í listini, so mugu vit hava fólk, sum tosa, greiða frá, viðgera og kritisera, sigur rítstjórin í tíðindaskrivi í dag. Hon eftirlýsir ummælarar, granskarar og journalistar, sum vísa okkum, hvussu vit kunnu lata listina upp.
- Hava vit ikki kritikkin, viðgerðina og miðlingina, so er stórur vandi fyri, at listin antin verður ov fólkslig og sjálvsøgd ella ov gátufør og bara fyri tey innvígdu, sigur Dorit.
Inngangurin í nýggja Varðanum er stuttligur, og endar við at gera upp, svart uppá hvítt, sum var tað í eini sjónvarpssending um fríkirkjur, hvør fíggjaði virksemið í fjør.
Harumframt eru tvær longri greinar, sum viðgera nýggjar føroyskar útgávur. Jógvan Isaksen skrivar um Sær eftir Carl Jóhan Jensen, og Silja Aldudóttir skrivar um Hvít sól eftir Lív Mariu Róadóttur Jæger. Heiðursgreinarnar hesaferð eru eisini um rithøvundar. Kirsten Brix skrivar um Sólrún Michelsen, og Malan Marnersdóttir um Jóanes Nielsen.
- Føroyingar kjakast hvønn dag, bæði andlit til andlits og á talgildu feysbókini. Og meðan vit kjakast, halda vit fram í gomlum mynstrum og fylgja streymum, sum tykjast so sterkir, at vit einki fáa gjørt. Men onkur skal rópa varskó, og viðhvørt ber til at flyta seg, sigur Dorit Hansen í tíðindaskrivi frá Varðanum í dag, og nevnir Ólav Hátún.
- Ólavur, sum í fjør gav út nýggja kórbók við broyttari stavseting, setir í nýggja Varðanum spurning við, hvussu vit skriva og stava, og Sigri M. Gaïni viðger í aðrari grein tøkniligu menningina og spyr, um tøknin er nýggja religiónin, og hvørt vit bara skulu lata standa til.
Listin sjálv er eisini við í nýggju útgávuni av Varðanum. Rakel Helmsdal hevur yrkingar saman við myndum av innsetingarlist, Emma Annika Thomsen hevur eina stuttsøgu, og Lea Kampmann eina yrking. Afturat tí hevur Hansina Iversen eitt listaúrval. List verður skapt og sýnd fram, list verður miðlað og viðgjørd, men list skapar eisini nýggja list, og í úrvalinum hesaferð vísir Hansina okkum útlendska list, sum hevur givið henni íblástur, list eftir sjey spennandi kvinnur úr Póllandi, USA, Kuba, Kanada og Fraklandi.
Varðin 85,1 er 197 blaðsíður og kostar 288 krónur í bókasølum kring landið. Til ber eisini at tekna seg sum lim í Varðanum, og so fær mann tvey mentanarrit í postkassan fyri 400 krónur árliga, verður upplýst í tíðindaskrivinum, nú nýggi Varðin er komin.


text:
Í vakstrarhúsinum hjá Gramar verður arbeitt við at kanna gagnliga samværið millum soppar og plantur. Samstundis verður stríðst við onnur samværi, ið ikki eru so gagnlig, serliga skordýr ið onkursvegna liva av plantunum. Eiturevni skulu helst ikki brúkast undir slíkum royndum sum vit gera, tí tey kunnu ávirka úrslitið.
Náttúran hevur tó loysn á tí mesta, og her er ein teirra: Eiturkoppar stórtrívast í slíkum umhvørvi, og fáa so nógv at eta, at teir gerast stórir – eftir føroyskum viðurskiftum – og nógvir. Hesin hekk uppi yvir urtapottunum í ferð við at gera eitt lokkanet.
Vit á Gramar arbeiða ikki við skordýrum, og hava tí ikki serligan kunnleika til eiturkoppar. Hesin er góðan cm langur. Nakar sum veit at siga hvat slag hann er?
Dagføring: Havi júst funnið eitt leinki til føroyskar eiturkoppar. Jørgen Lissner hevur gjørt eina heimasíðu við myndum og frágreiðingum. “Spiders of the Faroe Islands” frá 2010.


text:
Orð: Petur Jacob Sigvardsen
Viðmerking: Yrktur 5. november 2007.
Í oyðimørk ein mannamúgva situr
at lýða á, tá Jesus talu flytur.
Hann varnast, tá ið dagur tekur aftna,
at ov lítið tey hava sær til matna.
Fimm byggbreyð og tveir fiskar drongur hevði,
for føtur Krists tey lærusveinur legði.
Hann takkaði og breyt so breyðið sundur,
tá mannfjøld sá Guds kærleiks mikla undur.
Tí tá ið breyð og fiskar vórðu borin
til svanga skaran, var hann mettur vorðin.
Og tægur tólv av molunum teir fyltu,
so ongan mat tey heldur burtur spiltu.
Í heimsins oyðimørk enn Jesus stendur,
har gávu Guds hann ber í manna hendur,
tí grøðin øll og alt, ið havið hevur,
er dagligt breyð, ið góði Gud oss gevur.
Lær okkum tí at røkta heimsins grøði,
so einki spillist burt av tíni føði.
Rek mammon út og alt, ið er so vorðið,
at mangt eitt heim ei hevur mat á borðið.
Tøkk, Gud, tú vilt teim góðar gávur veita,
sum svong og tyst her vilja til tín leita.
Tú hvílu gevi teim, sum tyngd av møði
hjá Jesusi sær fáa sálarføði.


text:
Tak yvir høvdið til teg og tíni
Eg havi gjørt av at stilla upp til býráðsvalið, tí eg eri sera góð við Havnina og vil fegin vera við til at loysa tey mongu týðandi mál, ið liggja á láni. Mál, sum hava stóran týdning fyri trivnaðin og gerandisdagin hjá borgaranum.
Fyrst og fremst skal øll orka setast inn fyri at basa íbúðartrotinum. Tað er ein grundleggjandi mannarættur at seta føtur undir egið borð og hava gott og trygt tak yvir høvdið til teg og tíni. Hendan rætt er tað ein rúgva av fólki í Havn í dag, sum ikki hava. Mong, mong fólk eru í stórari neyð, tí teimum tørva eitt stað at búgva. Hetta kunnu vit ikki liva við og hesa uppgávu skal ein so stór og sterk kommuna kunna loysa.
Eitt annað hjartamál er, at vinnulívið í Tórshavnar Kommunu skal vera sterkt og fjøltáttað. Vestara Bryggja skal framhaldandi vera miðdepil fyri sjóvinnu og maritimar tænastur og ferðavinnan skal skipast betur, so hon kann skapa fleiri inntøkur. Sum høvuðsstaður skal Havnin vera miðdepil fyri listarligum og kreativum virksemi og einum sterkum íverksetaraumhvørvi.
Eldraøkið skal takast í tí álvara, hendan stóra uppgáva krevur. Kommunan skal orða ein eldrapolitikk, har vit seta mál fyri góðskuni og innihaldinum í gerandisdegnum hjá okkara eldri borgarum. Og málini skulu fylgjast við at syrgja fyri at nóg nógvar heitar hendur og hjørtu fylgja við. Serfrøðin hjá sjúkrarøktarum og – frøðingum og ergo- og fysioterapeutum skal gagnnýtast betur – og hví ikki fáa pedagogar inn at skapa innihald í ein ofta langan gerandisdag?
Um vit fara í tær positivu og ókritisku brillurnar, er nógv at gleðast um. Nógv er gjørt fyri trivnaðin, ítróttar- og mentanartiltøkini blóma, býarrúm eru skapt, matstovur og kaffihús á hvørjum horni og alt hetta gleðist eg eins nógv og øll onnur um.
Men vit skulu minnast til at tíðirnar hava verið avbera góðar og tað fløðir í øllum kassum, – so tað hevur verið lætt at vera gávumildur og tað er heldur ikki blivið spart uppá tey stuttskygdu og populistisku tiltøkini. Tað sum mest sker í eyguni eru øru húsakeypini og havnaútbyggingin. Stórir bygningar eru keyptir og umvældir fyri 100 tals milliónir og standa sum tóm og dýr tekin um politikk, ið er merktur av handahógvi og stuttskygni. Og avgerðirnar, ið eru tiknar ísv havnaútbyggingina, eru grundaðar á stórar ivar og vánaliga fyrireiking. Pent sagt. Og borgarin hevur verið illa hoyrdur og stak illa kunnaður um hesa størstu íløgu kommununar.
Tí haldi eg at tað týdningarmesta er, at fáa skilagóða stýring aftur í Tórshavnar Kommunu. Saman við Tjóðveldi vil eg vera garantur fyri at tingini verða gjørd ordiligt.
Saman við 16 øðrum góðum fólki á tjóðveldislistanum, gleði eg meg at lurta og tosa við borgarar í kommununi, so vit vita hvat liggur fólki á hjarta. Og vónandi fara tit at geva okkum tað álit at sleppa at stjórna kommununi komandi fýra árini.
Gunvør Balle
valevni Tjóðveldis til býráðið


text:
Byggið bíligari uttanlands
Vit mugu tora at hugsa púra ótradisjonelt, um bústaðartrupulleikin skal loysast, so fólk fram eftir hava ráð at festa búgv allastaðni í Føroyum, og uttan at skattaborgararnir skulu rinda ov nógv eyka.
Tí mugu vit fáa framt stóran part av byggiarbeiðnum í londum, har lønir og tilfar eru bíligari, men undir serkønari føroyskari leiðslu.
Hetta var kjarnin í mínari røðu í Løgtinginum í dag, tá eitt uppskot hjá Sjálvstýri um at geva kommununum heimild at útvega leigubústaðir var viðgjørt.
Her er røðan:
Harra formaður
Vit mugu hugsa ótradisjonelt fyri at loysa bústaðartrupulleikan í landinum, sum eg haldi vera sera ávarsligan.
Stóri trupulleikin er, at tann eini bústaðarmøguleikin, ið alla aðrastaðni er ein týðandi partur av bústaðarmarknaðinum, at kalla ikki eksisterar í Føroyum. Nevniliga ein skipaður leigumarknaður. Og tað er galdandi fyri bæði almennar og privatar leigubústaðir.
Tí er tað eisini sera átrokandi at fáa gjørt okkurt munagott við trupulleikan, so fólkavøksturin ikki steðgar, og so bústaðarstøðan hjá teimum, sum longu búgva her, verður tryggari.
Nú veit eg ikki, um avvarandi landsstýrisfólk eisini arbeiðir við at víðka heimildirnar hjá kommununum at byggja leigubústaðir, men um ikki, so dámar mær grundleggjandi væl hetta uppskotið hjá Sjálvstýri, sjálvt um tað einsamalt ikki loysir trupulleikan
Hvussu løgfrøðiliga dygdin er, og hvussu aðrir formligir lutir í uppskotinum skikka sær, tað veit eg tó ikki. Uppskotið er jú smíðað av tveimum løgtingslimum, og teir hava onga umsiting við serligum fakligum førleikum at hjálpa sær, soleiðis sum eitt landsstýrisfólk hevur.
Men kjarnin í uppskotinum, at geva kommununum heimild at útvega leigubústaðir, er helst góður. Eg havi tó ilt við at fáa eyga á nakran brennandi áhuga í kommununum fyri at fáa hesa heimildina. Við fáum undantøkum.
Sjálvur haldi eg eisini, at við heimildini eigur at fylgja ein skylda hjá kommununum til innan ávísa freist at kunna ávísa fólki uttan tak yvir høvdið ein bústað.
Høvuðsørsøkin til, at kommunurnar ikki longu hava hesa heimild, er, at politiski myndugleikin hevur verið bangin fyri, at tað fór at elva til ójavna kapping við privata bústaðarmarknaðin.
Eg haldi tó, at vit mugu staðfesta, at privata vinnan ongantíð hevur sýnt áhuga fyri at byggja leigubústaðir. Áhugin hevur heldur ikki verið har hjá teimum, ið varða av til dømis ríkum pensjóns- ella fakfelagskassum.
Men eitt er at geva kommununum hesa heimildina, eitt annað er, hvussu hon so verður brúkt.
Tí málið má vera, at útboðið av leigubústøðum verður størri, samstundis sum leigukostnaðurin fæst í eina legu, sum er hóskandi fyri tann samfelagsbólkin, sum hevur leigubústaðir mest fyri neyðini.
Soleiðis sum kostnaðstøðið er á føroyska bústaðarmarknaðinum í løtuni, ber illa til hjá fólki í láglønarbólkunum at festa búgv yvirhøvur.
Tað eru jú serliga lágløntar familjur og kanska einligar mammur, ið ikki hava nóg stóra inntøku til at fáa fígging til húsakeyp ella húsabygging, sum hava mest átrokandi tørv á leigubústøðum. Og tey, ið kanska júst eru liðug við eina útbúgving ella onkursvegna eru á einum vegamóti í lívinum, har tey hava brúk fyri at kunna leiga sær bústað eina tíð. Og, ikki minni, eldri fólk, ið fegin vilja úr teirra stóru húsum og inn í smærri íbúðir at búgva. Fleiri eldraíbúðir høvdu tí eisini leysgivið eitt stórt potensjali á sethúsamarknaðinum og verið við til at bremsa himmalferðini hjá húsaprísunum.
Ein onnur fyritreyt fyri, at Løgtingið fer at rudda slóð fyri kommunalari bústaðarbygging, má vera, at talan verður um byggiverkætlanir, sum fíggjarliga kunnu bera seg sjálvar. Tí Kaj Leo Holm Johannesen hevur púra rætt í, at tað ikki er rætt, at senda teimum eina eyka skattarokning, sum sjálv hava spent seg sera hart fyri fíggjarliga fyri at byggja ella keypa sær hús. Ella at kommunurnar spenna seg so hart fyri at byggja leigubústaðir, at tað gongur út yvir aðrar kjarnuveitingar, sum kommunurnar varða av.
Tí er tað, at eg haldi, at vit mugu tora at hugsa púra ótradisjonelt fyri at fáa bilbugt við bústaðarneyðini og samstundir tryggja, at tað eisini ber til hjá vanligum føroyingum at búgva her. Tá hugsi eg sjálvsagt um prísin.
Kundi eitt boð upp á eina loysn so ikki verið, at politiski myndugleikin – bæði tann landspolitiski og tann kommunali – og føroyskir byggimeistarar taka lógvatak og fáa gjørt ein stóran part av byggiarbeiðnum uttanlands?
Byggielementir kundu verið framleidd í londum, har arbeiðsloysið í byggivinnuni er stórt. So hjálpa vit samstundis á staðnum. Og bæði grundlønir og byggitilfar eru eisini væl bíligari í teimum londunum, sum eg kann koma í tankar um í so máta.
Og fyri tað, at talan er um elementir, og kostnaðurin fæst so langt niður, sum til ber, so kann talan tó sagtans verða um bygging á høgum kvalitetsstøði og høgum estetiskum støði, snikkað til føroyska umhvørvið.
Eg spyrji, tí eg veit ikki, hvussu væl tann møguleikin er kannaður, um hann yvirhøvur er. Eg hugsi jú ikki um innflutningin av elementum og typuhúsum, sum hevur verið vanligur í áratíggju, men um bygging, ið fer fram uttanlands, men sum kønir føroyskir byggimeistarar standa fyri.
Tað er týdningarmikið, at føroyskir byggimeistarar eru við í slíkum verkætlanum, tí teir hava servitanina um, hvat krevst av bygging í Føroyum við atliti til lendi og veðurlag.
Hetta kundi verið ein máti at bygt øll sløg av bústaðarbygging, ikki bara leigubústaðir.
Sjálvsagt er hesin leisturin hugsaður sum ein fyribils loysn; sum ein neyðloysn at loysa ein akuttan trupulleika uttan at hita okkara egnu byggivinnu enn meira, enn hon longu er, og ikki minni fyri at halda byggikostnaðinum og harvið leigukostnaðin hjá leigarunum niðri. Tí annars er onki vunnið.
Tá javnvág einaferð aftur verður á føroyska byggimarknaðinum, eigur sjálvsagt ikki at vera neyðugt at leita sær uttanlands at byggja.
Ingolf S. Olsen
løgtingsmaður, Tjóðveldi


text:
Á tingfundinum í morgin, skal Jørgen Niclasen, landsstýrismann í fíggjarmálum, svara Sirið Stenberg uppá fyrispurning viðvíkjandi trygd og tilbúgving í tunlum
1. Kann landsstýrismaðurin greiða frá, um trygdin er nøktandi í øllum landsins tunlum?
2. Eru góðkendar tilbúgvingarætlanir og neyðug útgerð knýttar til allar tunlar?
3. Hvussu ber til at bøta um trygdina í gomlu tunlunum?
Viðmerkingar
Spurningurin um trygd og tilbúgving er javnan frammi í mun til landsins tunlar.
Tunlarnar eru sera ymiskir í góðsku og í aldri. Meðan nakrir tunlar hava ljós, telefonsamband og trygdarútgerð, eru aðrir myrkir og uttan telefonsamband og harafturat smalir og einsporaðir. So støðan er ymisk. Tó má tað altíð vera so, at trygdin er í hásæti uttan mun til, um tunnilin er nýggjur ella gamal.
Javnan eru røddir frammi, sum gera vart við trygdina í tunlunum. Ivamál verða sett við trygdina og um tilbúgvingin er nøktandi, serliga í gomlu tunlunum. Tí hesir spurningar til landsstýrismannin í fíggjarmálum, sum umsitur málsøkið.
Á Løgtingi, 9. desember 2014
Sirið Stenberg


text:
Leygardagin 11. august kl. 11.30 fara Kenneth Jones og Birgitte Schnakenburg at spæla til matiné í Havnar kirkju.
Kenneth Jones er trompetleikari. Hann starvast á musikkskúlum kring landið og er væl kendur í føroyska hornorkesturheiminum. Upprunaliga er hann úr Wales, men hevur nú í nógv ár búð og arbeitt í Føroyum.
Birgitte Schnakenburg spælir klaver og arbeiðir í Tórshavnar musikkskúla, har hon bæði undirvísir í klaver og hevur fylgisspælið, tá ið næmingar, sum spæla onnur ljóðføri, hava tørv á fylgisspæli. Birgitte er upprunaliga donsk og hevur eisini í nógv ár búð í Føroyum.
Kenneth og Birgitte hava spælt saman í fleiri ár og havt nógvar konsertir saman. Tey hava eisini givið út fløgu við tónleiki fyri trompet og klaver.
Leygardagin fara tey at spæla tónleik av Kenneth Jones og Pauli í Sandagerdi.
Um tú veitst okkurt, sum VP ikki veit - skriva so til vp@vp.fo


text:
Nýbygdi oljupallurin hjá Maersk Drilling, Maersk Invincible, er nú á veg til norska Valhal-feltið, har hann skal fara undir ein fimm-ára sáttmála við Aker BP. Pallurin hevur síðani 22. mars ligið klárur út fyri Stavanger.Marknaðurin fyri boripallum hevur leingi verið
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tá vit mistu málið úr eygsjón, tvífaldaðist knossið!" - Mark Twain


text:
Ein hvítur endurnýtslubrævbjálvi, sum lýkur dygdarkrøvini til endurnýtslubrævbjálvar, sum til dømis...... Les meira
Hesin brævbjálvi er "COOL", framleiddur í 120 gr. svørtum pappíri. Fæst í standardstøddum men eisini í nøkrum serstøddum. Prentast við silvur- og gulllitum .... Les meira
Gávuposar eru tann nýggja snilda innpakkingin! Gávuposin er snotiligur at hava í staðin fyri dýrt og tvørligt innpakkipappír og gávueskjur. Tað er skjótt og lætt. Tú koyrir bara vøruna í posan, tekur dekkstrimmilin av og klistrar saman! - Og hey, so hevur tú tann flottasta gávupakkan.
Fæst í reyðum, svørtum, silvurgráum, svørtum við hvítum prikkum og gullmynstri. Fæst í trimum ymiskum støddum.
TONITO Sp/f - Fjøruvegur 7 - FO-470 Eiði - Føroyar - Tel (+298) 423 560
© 2014 tonito


text:
BANK NORDIK - Byggilist og myndlist/
Fríggjadagin komandi bjóðar Bank Nordik øllum áhugaðum til móttøku í nýggja høvuðssætinum á Oknavegi í Havn. Her er okkurt at gleða seg til, eg havi eina myndareportasju í Dimmalætting frá bygninginum, sum kemur sama fríggjadag (2.okt). Eg havi sjálv verið eitt lítið sindur involverað í verkætlanini – ikki í byggilistarliga partinum, men eg eri sloppin at velja út nøkur høvuðsverk úr stóra savninum hjá Bank Nordik, ið skulu hanga í nýggja bygninginum. Í samráð við Árna Ellefsen, stjóra, Heidi Hjalgrímsdóttir Poulsen arkitekt og við hjálp frá Magnus Vincent Andersson eru vit farin undir eina tilgongd, har fleiri verk eru umrammað. Úrslitið er heilt fantastiskt. Tá hesar modernaðu myndirnar hjá m.a. Ingálvi av Reyni, Tommy Arge og Sámal Joensen-Mikines sleppa úr teimum tungu gullrammunum, sum tær hingu í, hendir ein sonn revitalisering við teimum. Tað er eins og litirnir ordiliga sleppa framat. Eisini rigga teir gráu listarnir, sum Magnus V.Andersson gjørdi sera væl bæði til myndirnar og modernaða úttrykkið í Bank Nordik bygninginum. Eg seti nøkur myndadømi inn her og viðmæli annars øllum at støkka inn á gólvið í nýggja bygninginum.


text:
Torill Thorstad Hauger
1943 - 2014
Torill Thorstad Hauger var norskur rithøvundur og myndprýðari. Fødd 22. november 1943 í Oslo.
Hon hevur serliga skrivað søguligar ungdómsskaldsøgur.
Kendastu munnu tær vera um víkingar, sum eru týddar til føroyskt. Men hon skrivar ikki bara um víkingar, men hevur lagt stóra orku í at skapa ’Víkingalandið’, eitt stað sum liggur norðan fyri Oslo. Staðið læt upp í 1995 og rúmar bygningar og skip úr bókum hennara, t.d. ber til at vitja garðin hjá Sjúrði Ormsbana og hitta Sjúrð sjálvan og onnur úr bókum hennara. Skúlaflokkar kunnu gista har nakrar dagr fyri at sleppa at kenna víkingatíðina á egnum kroppi.
Á føroyskum hava vit eisini Eitt skip kom á Bjørgvin, sum forlagið Dropin gav út í 1988.
Útgávur:
1988 Eitt skip kom á Bjørgvin í 1349
1988 Víkingar rændu tey
1990 Tey flýggja frá víkingum
1991 Sjúrður Ormsbani
1994 Ravnsgenta
2001 Tórður Illugason
Umrøða:
Bent Rasmussen: Torill Thorstad Hauger – et frisk, norsk pust i børne- og ungdomslitteraturen. (Serblað í samband við Barnabókaheiðursløn Norðurlendska skúlabókavarðafelagsins 1994)
Heiður:
1980 Kultur- og kirkedepartementets Litteraturpris fyri Eitt skip kom á Bjørgvin
1980 Norsk litteraturkritikerlags barnebokpris fyri Eitt skip kom á Bjørgvin
1982 Kultur- og kirkedepartementets Litteraturpris fyri Sjúrður ormsbana
1984 Prøysenprisen
1989 Skolebibliotekarforeningens litteraturpris
1991 Dobloug prisen
1994 Nordisk Skolebibliotekarforening Børnebogspris


text:
Shenouda III
Shenouda III Pávi (føddur 3. august 1923 í Asyut, Egyptaland, doyði 17. mars 2012) var frá 1971 til deyðadag hansara pávi og patriarkur í Alexandria og harvið ovasti í teirri koptisku ortodoksu kirkjuni um allan heim.
Shenouda III Pávi[rætta | rætta wikitekst]
Koptiski pávin Shenouda III [ʃeˈnuːdæ] millum manna nevndur 'Baba Shenouda' var koptiskur pávi í 40 ár, 4 mánaðir og 4 dagar frá 1971 til 2012. Hann var fyrr nevndur Nazeer Gayed Roufail.
Eftirmaður hansara er Theofilos II millum manna nevndur 'Baba Taodros'.
Almenna tign hansara var Pávi í koptisku ortodoksu kirkjuni í Alexandria, pávi av Aleksandria og patriarkur í øllum Afrika í heilaga sætinum hjá sankta Markusi evangelisti.


text:
Niels Petersen
24.07.2016 - 13:46
Tíðindi > Uttanlands - Yvirgangur
Sambært Süddeutsche Zeitung var tað upplýst á tíðindafundi í München í dag, at samlaða talið av løstaðum eftir skottilburðin í suðurtýska býnum fríggjakvøldið er komið upp á 35. Tíggju av teimum eru álvarsliga løstaði og trý eru í kritiskum tilstandi. Og nú eru politikkarar byrjaðir at kjakast um, hvørt vápnalógin skal herðast.
Tað var ein 18 ára gamal týsk/iranskur maður, sum plaffaði níggju ósek menniskju niður, áðrenn hann eisini gjørdi enda á sær sjálvum.
Ein av forsprákarunum fyri herdari vápnalóg í Týsklandi er varakanslarin og formaðurin fyri javnaðarflokkin, SPD, Sigmar Gabriel.
- Ein óstabilur ella enntá sálarliga sjúkur 18 ára gamal átti ikki at kunna komið fram at skotvápnum, fortaldi Sigmar Gabriel fyril Tagesspiegel.de.
Sambært týsku tíðindastovuni DPA hevði gerningsmaðurin áður givið til kennar at hann var hugtikin av einum skottilburði í Týsklandi í 2009. Tá ein 17 ára gamal drongur skjeyt og drap 15 menniskju í skúlanum har hann gekk í Winnenden tætt við Stuttgart.
Ungi gerningsmaðurin í München hevði ein 9 mm Glock pistól, umframt 300 patroner við sær, og hann hevði ikki neyðugu loyvini til skotvápnið. Og slíkt hevur fingið týskir politikkarar at kjakast um, hvussu sovorið ber til, og, hvussu tað kann fyribirgjast, at slíkt hendir aftur.
Týski innanríkisráðharrin og konservativi CDU politikkarin, Thomas de Maizière metir, at tað eigur fyrst at verða staðfest, hvussu 18 ára gamli drongurin fekk fatur á vápninum, áðrenn vápnalógin eigur at verða herd.
- Vit eru noyddir at fara miðvíst til verka, og tað kann væl henda seg, at sakarmál stendst burtur úr hesum, fortaldi Thomas de Maizière fyri Bild am Sonntag.
Hann legði afturat, at vápnalógin longu er rættuliga strong í Týsklandi.
Ofrini í álopinum eru í høvuðsheitum tannáringar og ung. Trý vóru bert 14 ár, tvey 15 ár, og hini vóru 17, 19 og 20 ár, umframt ein 45 ára gamal.


text:
Nú tað stundar mót jólum, og dagarnir eru farnir at styttast, er tað eitt kærkomið høvi at seta seg eina løtu saman í frið og náðum.
Hvalbiar kirkja hevur aftankvirru ónskvøldið frá kl. 20.00 til 20.30, har øll eru vælkomin at sessast ein hálvan tíma.
Á skránni er kvirra, klavertónleikur, yrkingar og endað verður við einum kvøldarsálmi.
Jens Mortan Mortensen, prestur, lesur yrkingarnar og spælir á klaverið í Hvalbiar kirkju.
Eftir kvirruna er kvirrute at fáa í kirkjuni.
Nógv livandi ljós verða í kirkjuni hetta kvirrukvøld.
Skráin er henda:
Klokkan ringir.
Yrkingin ‘Í frið og náðum’ verður lisin.
Klavertónleikur
Kvirra í 3 minuttir
Yrkingin ‘Lívsins børn’ verður lisin.
Klavertónleikur
Kvirra í 3 minuttir
Yrkingin ‘Tíðin’ verður lisin.
Klavertónleikur
Kvirra í 3 minuttir
Kvøldarsálmur nr. 686 verður sungin í felag.
Eftir kvirruna er kvirrute at fáa í kirkjuni.


text:
Á Hotel Hafnia eru vit altíð til reiðar at hjálpa gestum, og móttøkan er opin alt døgnið. Okkara úttbúnu kokkar borðreiða við fjølbroyttum og góðum mati. Vit skipa fyri veitslum og døgurðum í okkara hugnaligu veitsluhølum. Kafe Kaspar bjóðar gott kaffi, drekkivørur og lættar rættir í einum nýmótans umhvørvi. Til ber at bíleggja mat útvið bæði úr Restaurant Hafnia og Kafe Kaspar.
Á Hotel Hafnia hava vit útbúgvið starvsfólk á øllum deildum. Samstundis útbúgva vit eisini fólk til tænarar, kokkar og móttøkufólk. Hetta gera vit fyri at menna tað fakliga støðið.
Nógvar ábøtur eru gjørdar, og fleiri eru ávegis. Tá umbyggingin er liðug, standa sera hugnaligir og nútíðarhóskandi karmar klárir at taka ímóti gestum okkara.
Vit hava eittans mál á Hotel Hafnia: At hvønn einasta dag vera besti veitari av teimum tænastum, vit bjóða.


text:
Tíðindi
5. oktober 2018
Í ískoyti til arbeiðstíðaravtaluna stendur, at Fyri at undirvísa næmingum við serligum tørvi verða 12,5 minuttir latnir eyka fyri hvønn tíma. Hesa áseting hevur Mentamálaráðið fingið ilt eyga á, men tá ið Lærarafelagið ikki vil víkja frá avtaluni, roynir MMR í staðin við lokabrøgdum at sleppa sær undan ásetingini.
Skúlaárið 2016/17 fann MMR upp á tey ráð at navngeva stóran part av tímunum vegna serligan tørv til “serundirvísing” og tvíhelt um, at fyri hesar tímar skuldu ikki roknast eyka tíð. Lærarafelagið gjørdi vart við, at hetta var avtalubrot, og eftir tógvið stríð tók MMR boðini aftur. Fyri skúlarnar var hetta ein hvøkkur, tí tímatalið til serligan tørv lækkaði, nú eingir “bíligir” tímar vóru at taka av. Men tað ber ikki til, at lærarar við lønarmissi skulu rinda fyri sparingarnar í fólkaskúlanum.
Við skúlaársbyrjan í fjør fekk Lærarafelagið fráboðan frá lærarum í serflokkum um, at tey onga eyka tíð fingu roknaða í virksemisætlanini. Í samskifti við skúlaleiðslur kom fram, at boð vóru komin úr MMR um, at eingin eyka tíð skuldi skrásetast, og at tøknilig forðing var gjørd í virksemisforritinum, so tað bar ikki til at skráseta eyka tíðina, um so var. Felagið setti seg í samband við MMR við kravi um, at eyka tíð skuldi roknast fyri tímar í serflokkum, sum sjálvsagt eru tímar vegna serligan tørv. Hesum noktaðu tey í MMR fyri. Ein av mongu margháttligu grundgevingunum úr MMR var, at talan var um lærarar, sum arbeiddu sambært avtalu um sjálvstýrandi toymi í serflokkum, og at avtalan ógildaði ásetingina um eyka tíð. Lærarafelagið kærdi síðan til Fíggjarmálaráðið. Fíggjarmálaráðið gav felagnum viðhald, at avtalan um sjálvstýrandi toymi í serflokkum ikki ógildaði ásetingina um eyka tíð, og at MMR tí skuldi rætta tímaskrásetingina. Men hóast tað, so broytti MMR ikki mannagongdina, fyrr enn Fíggjarmálaráðið aftur kom upp í málið, og advokatur vegna Lærarafelagið hevði fyrireikað rættarmál.
Ein heppin avleiðing var, at MMR nú boðar frá, at undirvísingartímar í serflokkum eru játtaðir vegna serligan tørv og telja tí eyka. Men eingin orsøk er at fara upp at garta.
Skúlaárið 2018/19 er tann broyting gjørd, at Sernám ikki longur játtar skúlum tímar vegna serligan tørv. Játtanarheimildin er flutt til MMR, men í staðin fyri at játta tímar vegna serligan tørv serskilt (serflokkar undantiknir), so hevur MMR hækkað játtanina til miðfirraðar tímar úr 13 til 25%. Tað krevst eingin fregnartænasta at avdúka, at í játtanini til miðfirraðar tímar liggja nú eisini teir tímar, sum áður vóru tímar vegna serligan tørv. Tað er eingin ivi um, at MMR við hesum hamskifti metti, at nú slapst at enda undan at rinda eyka fyri tímar vegna serligan tørv.
Eisini hesa ferð mótmælti Lærarafelagið. Undirvísing vegna serligan tørv er ikki horvin, men er framvegis týðandi partur av virkseminum í fólkaskúlanum. Somuleiðis er rætturin til undirvísing vegna serligan tørv staðfestur í fólkaskúlalógini. Men meðan Lærarafelagið sigur, at tað er tørvurin hjá einstaka næminginum, sum allýsir arbeiðsuppgávuna, so vilja tey í MMR verða við, at tað er játtanin, sum allýsir arbeiðsuppgávuna. Altso, tá ið tímarnir eru játtaðir sum miðfirraðir tímar, so er eingin serligur tørvur. Eftir nógv fundarvirksemi og samskifti sendi MMR at enda skriv út til skúlarnar, at skúlaleiðslan, saman við førleikastovuni, skulu gera av, hvørjir tímar eru vegna serligan tørv, og tí skulu hava ískoyti. Lærarafelagið fer at fylgja við, hvussu tað fer at hepnast.
Hetta er lítið virðilig framferð hjá einum málaráði. Tað ringasta er tó, at MMR við hesum atburði niðurger og undirgrevur ta vitan og tað arbeiði, sum lærarar í áratíggjur hava lagt í sernámsfrøðiliga økið í fólkaskúlanum, og tað er ábyrgdarleyst.
Oddagrein eftir Herálv Jacobsen, formann í Føroya Lærarafelag, í Skúlablað nr 5, 2018.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Amerikanska vaktar- og bjargingartænastan USGC táttar nú takið um skip, ið ætla sær til amerikanskar havnir, men ikki lúka krøvini um reinsing av barlastvatni. Vaktar- og bjargingartænastan hevur júst sýtt 55 skipum at fáa longt freistina at lúka krøvini.USGC krevur,
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"


text:
– Vit fara í øllum førum eftir fjórðaplássinum. Eg vænti eg at tey flestu liðini við nýggja kappingarleistinum ætla at røkka fjórðaplássinum og harvið hálvfinalunum, og tað ætla vit avgjørt eisini.
Tað sigur Andrias Eriksen, liðskipari hjá VÍF.
Í hondbóltsbygdini Vestmanna er spenningurin altíð stórur til eitt nýtt kappingarár. VÍF er vanliga við fyri at vinna, men liðskiparin torir ikki at seta so høg mál.
VÍF hevur nevnliga mist sín spæliskipara, Julian Olsen. Afturat honum er strikuleikarin, Miki Duko Sørensen farin aftur til Grønlands, meðan Hallur Arason stríðist við ein skaða. Einasta tilgongd er Magnus Múller, sum royndi seg í KÍF farna kappingarár.
– Hópurin er ikki eins breiður, sum hann hevur verið, so tað er týdningarmikið, at sleppa undan skaðum. At halda støðið verður væntandi okkara størsta avbjóðing í ár, sigur liðskiparin.
VÍF hevur framvegis mest skorandi leikara á liðnum, Filip Jojic, og føroya besta málverja, Mladen Mjerimacka. Vestmenningar eru eisini komnir væl frá byrjan. Eftir trý umfør hava teir vunnið tveir dystir og spælt ein javnleik, og fleiri ungir leikarar hava prógvað, at dugur er í teimum.
– Tað sær út til, at øll lið kunnu taka stig frá øllum, so tað er nakað, sum bendir á, at tað verður eitt spennandi kappingarár. Vit fara í øllum førum at gera okkara ítarsta at gera okkum galdandi um fremstu plássini, sigur Andrias Eriksen.


text:
Orð og lag: Ira Forest Stanphill
Týtt: Hákun Djurhuus
Upprunaheiti: Beyond tomorrow
1. Mær leingist heim í dýrdarstaðin, har skattir bíða mær,
nú skjótt ein morgun,
nú skjótt ein morgun.
Eg veit, at ongar royndir verða og eingi vónbrot har
nú skjótt ein morgun,
nú skjótt ein morgun.
Niðurlag: Nú skjótt ein morgun hvør skuggi horvin er,
nú skjótt ein morgun ei dagur fer.
Úr øllum sorgum
hin ljósa morgun
vit verða loyst og búgva ævigt Gudi hjá.
2. Eg skal um perluportrið stíga hátt yvir Jordans á
nú skjótt ein morgun,
nú skjótt ein morgun,
inn í tað land, har einki ilt nær – við frelstum fegnast tá
nú skjótt ein morgun,
nú skjótt ein morgun.
3. Nú dýrdarbúna, gylta krúnu í Himli eigi eg
nú skjótt ein morgun,
nú skjótt ein morgun.
Tað størsta er at síggja Jesus, sum doyði fyri meg,
nú skjótt ein morgun,
nú skjótt ein morgun.


text:
Karl Olsen
Framsókn skal boða frá, at 50 ára gamli Karl A. Olsen verður valevni fyri flokkin, tá
løgtingsval verður. Karl hevur tvær ferðir áður stillað upp til løgtingsval og tá fyri
Sjálvstýrisflokkin. Hann var borgarstjóri í Vestmanna 2005–2012 og hevur verið
varaborgarstjóri í Vestmanna síðan 2013
Karl undirvísir á miðnámsskúladeplinum á Kambsdali. Hann hevur drúgvar royndir við
fyrisiting og nevndararbeiði. Hann hevur verið nevndarlimur í Føroya Kommunufelag,
Kommunala Arbeiðsgevarafelagnum og er eisini nevndarlimur í SEV.
-Sjálvur haldi eg, at eg eri tolin og treiskur, samstundis sum eg eri samstarvssinnnaður. Eg
haldi, at hetta eru neyðugir eginleikar hjá einum politikara, sum vil hava góð úrslit.
Karl brennir fyri útbúgvingar- og mentamálum og ikki minst vinnupolitikki og orkupolitikki.
-Eg havi saknað ein flokk, ið torir at raðfesta og taka neyðugar avgerðir. Hetta haldi eg meg
havi funnið í Framsókn.
-Nú tað rillar undir tign og trúvirði á Føroya løgtingi, meti eg orðini hjá Rasmusi Effersøe siga
tað, ið sigast skal: “Meiri verk og færri orð – Legg so knørr við knarrarborð.”


text:
- Tíðindi, mentan og ítróttur
Biður løgtingið hjálpa sær móti landsstýrinum
Landstýrismálanevndin hjá løgtinginum hevur fingið sína fyrstu kæru í hesari tingsetuni.
John William Joensen, blaðmaður á Norðlýsinum, hevur kært Sirið Stenberg, landsstýriskvinnu, tí hon ikki vil gera eftir boðum frá Løgtingins umboðsmanni.
Landsstýrismálanevndin fer at viðgera málið mikudagin.
John William Joensen sigur í kæruni, at hann fekk tann 7.juli í fjør at vita, at Løgtingsins umboðsmaður hevði givið skarvin yvir í sambandi við kæru frá honum um framferðina hjá Heilsu- og Innlendismálaráðnum.
Hóast Løgtingsins umboðsmaður hevur álagt Heilsu- og Innlendismálaráðnum at geva John William Joensen innlit í, hvørji evnafrøðilig evni, alivinnan sleppur at brúka og hevur brúkt seinastu nógvu árini, hevur hann ikki fingið hetta innlitið.
Vónandi kann Landsstýrismálanevndin bera so í bandi, at Heilsu- og Innlendismálaráðið aktar boðini frá Løgtingsins umboðsmanni, sigur John William Joensen í kæruni.
Verður alment
Men í gjár frættist í Útvarpinum, at Heilsumálaráðið fær ikki longur hildið dult, hvussu nógvan heilivág alivinnan brúkar.
Nýggj kunngerð frá Vinnumálaráðnum letur upp fyri øllum upplýsingunum, so fólk kunnu fylgja við, hvussu nógv og hvat medisin alararnir brúka.
Birna Mørkøre, landsdjóralækni, sigur, at upplýsingarnar um medisinnýtsluna hjá alivinnuni fara at røkka aftur til oktober í fjør.
Upplýsingarnar skulu annars dagførast dagliga og skulu í seinasta lagi vera á heimasíðuni hjá Heilsufrøðiligu starvsstovuni sjey dagar eftir, at tær eru tøkar hjá Heilsufrøðiligu starvsstovuni.
Sí eisini


text:
Onki stig heiman av Sandi
TB | 19/05/13
1. deild: B71 2-0 TB
TB venjarin, Hans F. Hansen, sigur stutt um dystin:
Hevði dysturin verði leiktur t.d. ímillum ÍF og Víking, so hevði hann blivi fluttur til ein annað dag vegna veður. Men nú vóru vit komnir til Sands við Thorshavn og dómara trio komin úr Eysturoy, so har var einki annað enn at spæla dystin.
1. hálvleikur hevði einki at bjóða uppá uttan eitt skot frá Einar, sum fór beint omanfyri.
Í 2. hálvleiki royndu vit at spæla, hóast tað var so at siga ómøguligt, tí tað var so nógvur vindur.
Teir fingu 2 mál slag í slag, so tað bleiv trupult hjá okkum at koma inn aftur í dystin.
Men áðrenn teir skoraðu, høvdu vit ein risa møguleika at leggja okkum á odda, har Hanus trekti fram við okkara vinstru síðu og legði hann væl innfyri til ein púra frían Benjamin, sum ikki kláraði at seta bóltin í máli.
Vit royndu at pressa á restina av dystinum, men tað var trupult, tí tað var so nógvur kastivindur allan dystin á tamb. Vit kláraðu ikki at útnytta okkara møguleikar, og teir klára at straffa okkum, so tað var nokk uppborið at teir vinna dystin.
Chris fekk eitt beinleiðis klárt reytt kort ímóti dystarenda, fyri at hevna seg.


text:
Sjúkrarøktarfrøðistudentar leggja fram
Bacheloruppgávurnar verða lagdar fram á almennum tiltaki komandi mikudag
Almenn framløga av BSc ritgerðum verður í fyrilestrahølinum á Sjúkrarøktarfrøðideildini, Jónas Broncks gøta 25, mikudagin 22. juni kl. 9-15.
Skráin fyri dagin sæst her leinkið
Samandráttur av ritgerðunum sæst her leinkið
Eftir framløgurnar verður lítið hátíðarhald við hesi skrá:
Súsanna Mortensen, útbúgvingarleiðari, flytur fram røðu
Lesandi fáa handað nál frá Sjúkrarøktarfrøðideildini
Gestarøðari í ár er Mia Pedersen, leiðari, Heimatænastan eystur, VEKS.
Okkurt leskandi til seinast.
Tiltakið er alment og ókeypis
Skra.pdf
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Í sambandi við útstykking, matrikulering ella marknaðumskipan verður støddin á grundøkjunum ásett sbrt. krøvunum í kap. 2.3.1 og kap. 2.3.2, stk. 2.
Tó verður víst til kap. 2.2.2, sum sigur, at kommunali byggimyndugleikin ikki kann nokta at góðkenna grundøkir, ið eru í minsta lagi 500 m² til støddar til vanlig einbýlishús og frítíðarhús í frítíðarhúsaøkjum.
Í sambandi við planering og uppfylling av grundøkjum verður víst til kap. 2.3.4, stk. 3.
Grundøkjastødd skal ásetast út frá eini heildarmeting, herundir um lutfallið millum møguliga verandi bygging og grundøkjastøddina ger bygging og nýtslu av ognini møguliga í samsvari við krøvini í kap. 2.3-2.4, ger vegatkomu møguliga og tryggjar, at óbygdu økini lúka krøvini í hesum kapitli.
Í sambandi við áseting av grundøkjastødd er tað lógligt at leggja dent á atlitini, sum nevnd eru í kap. 2.3, herundir sundurbýtingarføri, soleiðis at framhaldandi lóglig nýtsla av ognini er møgulig.
Kommunali byggimyndugleikin kann á sama hátt nokta at góðkenna grundøkjastøddina, sum, tá ið sundurbýtið fer fram, ikki lýkur ásetingarnar fyri ábygging, tí byggiregulerandi krøvini til óbygd øki ikki verða vird, íroknað atkoma til ognina og fráleikaásetingar, so sum lutfallið millum hædd á byggingini og fráleikin til grannabygging.


text:
í 8.a ganga 9 gentur og 9 dreingir, tey eita:
Tórdis Lovisa, Mariann, Guðrin, Joy, Joenna, Cecilie, Ronja, Sitri, Brynhild, Hákun, Ronnie, Ári, Bjarti, Eyðun, Hørður, Jónas, Silas og Heini.
Toymið um flokkin er:
Guðrið Reinert Joensen: flokslærari, føroyskt, enskt, søgu og samtíð og samfelagslæru
Trúgvi Hansen: støddfrøði, landalæru og alis og evnafrøði
Sara Dybvad: danskt og lívfrøði
Aðrir lærarar, ið hava flokkin:
Andrea Niclasen: kristni
Marni Djurhuus: ítrótt
Elin Trier. ítrótt
Súsanna Holm: heimkunnleika
Brynhild Joensen: týskt
Nina Brockie Hansen: lestrarvegleiðari


text:
Ein spennandi fólkafundur verður á Toppinum í Lítla Dímun í mai 2018.
Magni Arge, høvuðsrøðari og Tórshavnar Manskór luttekur.
Flogið verur úr Hvalba við tyrluni hjá Atlantic Airways, og av tí at Lítla Dímun sum einasta oyggj í Føroyum, har føroyska veðrið má ráða nær komast kann til oynna, eru avsettir allir tórsdagar (hósdagar) og leygardagar í mai 2018. Fyrsta av hesum døgunum, har veðrið er gott, verður fólkafundurin 🙂
Magni Arge, fólkatingsmaður verður høvuðsrøðari og Tórshavnar Manskór ferð at framføra, felagssangir verða, og man ikki enda verður við einum kvæði.
Toppurin á Lítla Dímun er stórur og slættur, og tað er sera náttúruvakur.
Tað er avmarkað tal, ið kann koma við, so skráseti tykkum til fundin á hesum telduposti: ldimun@ldimun.com. Kostnaðurin er 1500,-kr fyri hvønn.
Lítli Dímun


text:
Sætta heimsmálið er, at øll skulu hava reint vatn at drekka. Í gerandisdegnum skulu heilsu- og reinførisviðurskiftini hjá øllum fólkum vera soleiðis, at góð vesi og kloakviðurskifti eru allastaðni.
Reint vatn til øll
Reint vatn er ein av týdningarmestu fortreytum fyri góðari heilsu. Á hesum øki eru framstig gjørd. Meðan tað í 2000 bert vóru 82%, eru tað nú 91% av heimsins íbúgvum, ið hava atgongd til eina betri vatnkeldu.
At vatnkeldan er betri merkir, at fólkini ikki longur skulu ganga til størri vøtn og áir at heinta vatn. Vatnið í teimum størru vøtnunum og áunum er oftast skitið og kann elva til sjúkur. Tí eru tað góð tíðindi, at hesi fólk í staðin hava fingið atgongd til brunnar, vatnpumpur ella ein krana heima við hús.
Atgongd til vesi
Áleið 946 mió. fólk hava ikki møguleika at fara á ves, og noyðast í staðin at fara út á eina mark, í skógin, við síðuna av tokbreytum ella út á opna gøtu. Umframt, at hetta ikki er serliga hugaligt, er hetta eisini við til at spjaða ymiskar sjúkur. Á hesum øki eru eisini framstig. Í 2000 høvdu 59% av heimsins íbúgvum atgongd til vesi. Nú er hetta talið vaksið til 68%.
Betri umsiting av vatni
Sætta heimsmálið snýr seg eisini um, at umsita heimsins vatntilfeingi á ein burðardyggan hátt. Vit skulu duga betur at savna og brúka regnvatn, skilja salt frá sjógvi, viðgera og reinsa spillivatn, og verja og endurreisa náttúruøki, har vatn er. Sambært FAO, ið er matvøru- og landbúnaðarfelagsskapurin hjá ST, veita skógir og vátlendi áleið 75% av vatninum, ið vit nýta í býum, ídnaði og landbúnaði um allan heim.
Hvaðan kemur føroyska vatnið? Hvussu vita vit, um tað er reint? Hvat hendir, um vatnið í einum øki her hjá okkum ikki er reint? Hvussu er støðan í øðrum londum?
6.1 Fyri 2030 skal fáast rímilig atgongd til trygt drekkivatn til øll fyri rímiligan kostnað um allan heim
6.2 Fyri 2030 skal útvegast øllum skikkað og rímilig spillvatnsviðurskifti og reinføri, og beint verður fyri opnum skarnrennum við serligum atliti at tørvinum hjá kvinnum og gentum og teimum, ið illa eru stødd
6.3 Fyri 2030 skal drekkivatn verða betri við at minka dálking, beina fyri burturkasti og at minka sum mest av vandamiklum kemiskum evnum og tilfari. Nøgdirnar av óviðgjørdum spillvatni verða skerdar niður í eina helvt, endurnýtsla verður økt nógv og endurnýtsla verður skipað um allan heim
6.4 Fyri 2030 verður gagnnýtslan av vatni tvørtur um allar geirar økt, og tryggjað verður burðardygg savning og veiting av drekkivatni fyri at loysa vatntrot og veruliga minka um talið á teimum, sum líða undir vatntroti
6.5 Fyri 2030 verða samskipaðar vatntilfeingisumsitingar settar í verk á øllum stigum, eisini ígjøgnum samstarv tvørtur um landamørk, sum hóskiligt er
6.6 Fyri 2020 verða vistskipanir, tongdar at vatni, sum fevna um fjøll, skóg, mýrilendi, áir, grundvatnsgoymslu og vøtn vardar og endurbøttar
6.a Fyri 2030 verður altjóða samstarvið víðkað og stuðul latin til at menna dugnaskap í menningarlondum til virksemi og skráir, tongd eru at vatni og reinføri, sum eisini fevna um vatnsavnan, avsalting, vatnnyttu, spillivatnviðgerð og endurnýtslutøkni
6.b Stimbra og styrkja felagsskapir á staðnum at virka fyri, at bøtt verður um vatn- og spillvatnsskipanir
Heimsins bestu tíðindi hava verið á prenti í Dimmalætting í 2018.
Hesar greinar umrøða Heimsmál 6:


text:
Eik tillagar renturnar11-07-2008
Eftir at Tjóðbankin hevur hækkað leiðandi renturnar í tveimum umførum, hækkar Eik Banki nú flestu renturnar við 0,35 prosentum p.a. Eik mælir bústaðaeigarum til at umhugsa at fíggja bústaðir við realkredittlánum, sum m.a. gera tað møguligt at verja seg móti rentuhækkingum
Greivinnan doypti føroyskan OL-bát11-07-2008
Katrin Olsen hevur fingið nýggjan bát at rógva í til OL. Eik sponsorerar, og Alexandra, greivinna av Frederiksborg, hevur doypt bátin
Nasdaq-stjóri kunnaður um Eik og Føroyar09-07-2008
Á ráðstevnu herfyri hitti Finn Danberg, undirstjóri og IR-leiðari í Eik, varastjóran í Nasdaq, Bruce Aust, og greiddi honum frá um Eik og Føroyar
Nýggjur deildarleiðari í Klaksvík08-07-2008
Hin 30 ára gamli Hilmar Sam Lamhauge er settur í starv sum leiðari á deildini hjá Eik í Klaksvík
Leys størv á Ungdómsdeildini02-07-2008
Nú er møguleiki at søkja spennandi størv á Ungdómsdeildini hjá Eik. Freistin at søkja er 14. juli


text:
- Tíðindi, mentan og ítróttur
Video: Øðrvísi umstøður at fiska í Barentshavinum
Tak niður
Nevndin í JFK seldi Sjúrðarberg herfyri. Skipið hevur í nógv ár fiskað í Barentshavinum.
JFK sigur orsøkina vera, at undir verandi fiskivinnuskipan fer samtakið ikki at hava nóg stóra kvotu til tvey skip.
Kvotan hjá JFK er 10.500 tons í ár. Tá eru rættindini, sum reiðaríið hevur keypt á uppboðssølu, ikki tald við, og einki er farið burtur av til menningarkvotu. Gadus fiskar sløk 9.000 tons. 1.500 tons eru eftir til Sjúrðarberg, umframt tað, sum reiðaríið klárar at keypa á uppboðssølu. Og tá heildarkvotan minkar enn meira næsta ár, og eingin vissa er fyri, at reiðaríið klárar at keypa ein lønandi part á uppboðssølu, samstundis sum eingin vissa er fyri, at ein partur ikki skal setast av til menningarkvotur, verður mett, at parturin hjá Sjúrðarbergi er ov lítil.
Var eingin uppboðssøla, og reiðaríið varðveitti sín sama lutfalsliga part, og einki fór til menningarkvotu, so kundi JFK varðveitt Sjúrðarberg. Men nú eru viðurskiftini ov ótrygg, heldur nevndin í felagnum.
- Tað ber til at keypa kvotu á uppboðssølu og felagið hevur hepnast at keypa kvotu í 2018, men mett verður ikki, at tað er ein nøktandi skipan at keypa kvotu á uppboðssølu, í hvussu so er ikki at eiga skip og hava manning tøka til at fiska kvotu, sum tað møguliga eydnast at keypa, skrivaði Niels Winther Poulsen, nevndarformaður í JFK, í tíðindabrævi herfyri.
Løgmaður hevur aðra fatan
Men lat tað vera greitt, at fiskivinnunýskipanin ikki kann vera orsøkin til, at Hanus Hansen kennir seg noyddan at selja Sjúrðarberg, var boðskapurin hjá Aksel V. Johannesen, løgmanni.
Hann vísir á, at heildarkvotan í Barentshavinum minkar, og tí verður minni at fiska hjá JFK.
- Fiskivinnunýskipanin er ikki orsøkin til, at heildarkvotan minkar í Barentshavinum, sigur Aksel V. Johannesen, løgmaður.
Gev gætur, at í videobrotinum omanfyri hava vit hildið okkum til rund tøl.
LES EISINI: Fiskivinnunýskipanin orsøk til søluna
LES EISINI: Fiskivinnunýskipanin fær skuldina
LES EISINI: Grundgevingin hjá JFK er órímilig
Sí eisini


text:
Hjálp til
sjónveik, blind, orðblind og lesi-skriviveik
Vit kunnu alt, bert vit sjálvi vilja - og fáa ta røttu hjálpina
Elektronisk Lesitól
Hondskannari
Bloggurin hjá HH-Support er ætlaður at umfata tær hugsanir og tankar, sum eigarin av virkinum Høgni Højgaard, hevur í samband við ávirkanina og týdningin av teim forritum og tænastan, sum hendan heimasíðan veitir.
Onnur við sama áhuga eru vælkomin at skriva um og fáa eitt innlegg til hendan bloggin. Sendið okkum tykkara grein saman við eini mynd av tær til info@hh-support.com við evnisheitinum "Bloggurin", so verður hon lýst her á síðuni.
Tað ber eisini til at gera viðmerkingar til einkultu innleggini. Skrivið Navn og Viðmerking og klikkið á "Goym viðmerking" niðast á hvørji grein.
Atkoma og Atgongd - ein endurskoðan Eitthvørt framkomið samfelag ger stórar íløgur ... Les meiraHugburðarbroytingin, ið steðgaði?
Hugburðarbroytingin, ið steðgaði? Hugburðarbroyting kann ofta taka langa tíð. Og tað ... Les meiraTelduTala - TaluTýðari
Eg havi fyrr skrivað um forrit til at týða talu til tekst, á enskum Speech To Text, og ... Les meiraBlind Lurta - Deyv Lesa
Endamálið við lesing og skriving er fleirtáttað. Tað veri sær at kunna ogna sær vitan, ... Les meiraOrðblindnisráðstevnan 2017
Nógv var tosað um, hvussu vit kunnu gjøgnumføra "screening" av børnunum, so ... Les meiraFunktionalitetur / Sniðgeving
Ein heimasíða er eitt hent amboð. Hon virkar sum ein sýnisgluggi fyri fyritøkuna ella ... Les meiraForrit, ið hjálpa øllum
Sum tit helst hava lisið á heimasíðu okkara HH-Support.com, so havi eg arbeitt sum ráðgevi ... Les meiraØll innlegg
(Heinta Teamviewer-klient)
HH-Support - Tlf. +298-515091
Hvannkrókur 7A - 100 Tórshavn
info@hh-support.com


text:
Svøríki gjørdist nr 74 av 87 londum á OL í Beijing, aftanfyri lond sum Kirgizistan, Ecuador og Sudan. Tey vunnu einki gull yvirhøvur, og annað OL á rað slettis einki heiðursmerki í svimjing yvirhøvur. Jón Bjarnason viðmerkti einaferð í leypi av EM í Rijeka, at sviar meta orsøkina innan svimjing verða ov nógv ár av fokus á ‘kvalitet fram um kvantitet’. At tey hava minkað ov nógv um venjingarnøgdina, og tí í nøkur ár hava livað høgt uppá bara tey sum náddu at fáa nógva venjing áðrenn hon varð minkað. Og at tað so er uppi hjá teimum nú. Ein áhugaverdur tanki, sum verður kryddaður við enn fleiri áhugaverdum tankum, nú eg setti meg at leita eftir hvat sviar sjálvir siga.
Venjarin hjá Phelps er sálarfrøðingur
Tak t.d. hesa kronikkina, har tað m.a. verður nevnt at Bob Bowman, venjarin hjá Michael Phelps, hevur barnapsykologi sum høvuðsevni á universitetsprógvi sínum. Hetta fær meg [Rók] at hugsa um at Gennadij Touretski, venjarin hjá Alexander Popov, sum tilfeldigvís hevur eisini (m.a.) ítróttarsálarfrøði á sínum resumé. Ónevndi kronikk-skrivarin leggur til merkis at prátingarlagið hjá teimum báðum Phelps og Bowman altíð virkar ókompliserað, ja nærmast naivt, kanska fyri at avdramatisera tað sum Phelps til dømis var í ferð við at gera á OL. Men kanska eisini fyri at hava heilt einføld og harvið greið hugtøk at halda seg til. Sovorðið sum at Phelps fokuserar uppá at “seta í bankan”, tá ið hann pressar tað allarseinasta burtur úr sær, í hørðum venjingum.
Tey bestu svimja langt
Kronikk-skrivarin nevnir eisini hetta sum Jón nevndi, at svimjistjørnur sum Michael Phelps, Katie Hoff, Brendan Hansen, Larsen Jensen, Ryan Lochte og Grant Hackett øll hava vant langt á yngri árum. Millum 65 og 100 km um vikuna. Tiltikni Anders Holmertz verður nevndur at hava vant millum 60 og 100 km um vikuna, frá tí at hann var 14 til 24 ár, har hann móti endanum leveraði “en av Sveriges mest pålitliga olympier genom tiderna”. Í dag verður alt møguligt annað roynt, men “Varför förlita sig alltför mycket på andra mer osäkra faktorer och metoder, inbilla sig att man själv kommit på den stora hemligheten till framgångs om inte kräver många meter i bassängen?”.
Tit minnast kanska eisini frá EM, at vit har frá høvuðspersónunum sjálvum fingu at vita, at nýggja superstjørnan Amaury Leveaux svimur upp í 16 km um dagin, tá ið hann venur mest. Hansara spesiali er 50 og 100 metrar crawl og firvald, men sjálvt sovorðnar kappingar krevja gott úthaldni í dag, til at kunna svimja nóg skjótt í bæði innleiðandi, í hálvfinalum og í finalum.
Peika út tíðliga, og set krøv
Svenska svimjistjørnan Josefin Lillhage heitir í aðrari kronikk við yvirskrift “Vi bör förändra den svenska modellen!“, á svenska svimjisamfelagið um at halda uppat við at venja øll á sama hátt, og heldur byrja tíðliga at tillaga venjingina til hvønn einstaka svimjara. Hon nevnir at Michael Phelps longu sum 11 ára gamalur fekk Bob Bowman sum venjara, og at Phelps sjálvur fleiri ferðir hevur nevnt hetta sum ein av fyrimununum hjá honum, at hann og venjarin kundu laga venjingina til hansara serliga tørv. Hetta sampakkar forrestin við eina gamla søgu her á svimjing.com, um at Phelps doneraði sín bonus frá Speedo uppá eina millión dollarar, til eina verkætlan sum gekk út uppá at fáa børn at seta sær mál.
Lillhage ynskir eisini krøv um úrslit sett til svimjararnar longu tíðliga, tí at man allíkavæl skal venja seg við stór krøv, stress og til tíðir angist, í sambandi við altjóða kappingar. Sjálvsagt skal tað vera stuttligt at venja og kappast, tí tú mást elska tín ítrótt til at kunna klára teg í honum. Men hon heldur altso at tess fyrr man verður útsettur fyri krøv, tess skjótari og betri kann man fyrireika seg til at skula liva upp til sovorðin seinni, tá ið tað veruliga telur. Sjálvsagt við ábyrgd, við vitan um mentalvenjing, og við møguleika at kunna miseydnast eisini. Hon heldur at mentalvenjingin kemur alt ov seint, hjá henni fyrst tá ið hon var 22 ár, og at mentalvenjingin krevst til at kunna tora og satsa.
Finn kapping, sum lukkutíð er ikki so langt burturi
Og í eini triðju kronikk skrivar fyrrverandi landsliðsvenjarin Lars Eric Paulsson, at Svøríki altso ikki kann krógva seg aftanfyri at landið er so lítið, tí hvat so við Jamaica? Har búgva bara 2.7 milliónir fólk, fjóðringurin av Svøríki, og tó eru tey støðugt ovast í frælsum ítrótti. Jú jú, kanska tí at tey hava ílegur sum gera at tey eru serliga vælegnað til at renna sprint; men so hevur Svøríki altso eisini røttu ílegur innan svimjing, í kraft av toppsvimjarum sum Gunnar Larsson og Lars Frölander. Paulsson heldur at sviar venja seg alt ov lítið við at svimja skjótt í bæði innleiðandi og finalum, tí at innleiðandi kappingarnar á SM eru ‘tann reina baðiferia’ hjá teirra bestu. Hann er skuffaður av teirra juniorum, og heldur at tey mugu ‘herðast við harðari mótstøðu’, kanska við at seta tey ungu til at pressa tey gomlu.
Hetta við at skula pressast meira heldur eisini Janne Larsson, stutt eftir OL í Beijing. Ókey, sviar kláraðu seg illa, men ein stórur partur av hørðu kappingini eru altso í Evropa. Farið suðureftir at kappast ímóti Britta Steffen, Federica Pellegrini og Rebecca Adlington, ella til Noregs at kappast ímóti Sara Nordenstam og Alexander Dale Oen. “Man måste nämligen träna även på att tävla. Annars håller varken nerverna eller utrustningen.” Hartil heldur hann at svenska pressan og svimjisamfelagið fokuserar ov nógv uppá sprintararnar, og tað tí er alt ov leingi síðani at nakar svenskari kláraði seg væl á 200 metrum og yvir.
Vit kunnu læra av svium
Hesar kronikkir eru allar skrivaðar áðrenn EM í Rijeka, har sviar hóast alt kláraðu seg rímiliga væl. Men eisini áðrenn NJM í Södertälje, har danir vunnu á svium í Svøríki. Sviar eru í kreppu, og orsøkin er nokk ikki funnin fyrr enn tey klára seg betri.
Persónliga er mín orsøk til at skriva eina sovorðna svadu – og lesa enn meira – at úrslit sum tey hjá Páli krevja, at eg endurskoði mína egnu teori um svimjivenjing. Sum eg gjarna vil avdúka er merkt av hvat lutfallsliga smáar men succésríkar svimjitjóðir sum Svøríki og Háland gera, við tað at tey sum vit hava nógv minni ráð at missa burturav sínum talentmassa, enn t.d. USA og Russland. Rákið hevur sum sagt verið ‘kvalitet fram um kvantitet’, men nú sær tað út til at venda aftur.


text:
Tiltak verður fyri fólk við demenssjúkum, avvarðandi teirra, starvsfólki innan heilsuøkið, politikkarum og øðrum áhugaðum.
Skráin er hendan:
1. Malan Mohr, forkvinna, bjóðar vælkomin og kunnar um arbeiði felagsins.
2. Marjun Restorff, demenssamskipari, kunnar um demensklinikkina.
3. Kunnað verður um tilboðini, Almannaverkið hevur til fólk við demenssjúku, sum eru yngri enn 67 ár.
4. Unn Justinussen, demenssamskipari í Roðanum, kunnar um tilboðini, Roðin bjóðar fólki við demenssjúkum. Eisini kunnar hon um, hvørjar ætlanir arbeitt verður við.
5. Erika Petersen, ið hevur fingið staðfest sjúkuna Alzheimers, sigur frá sínum lívið við demens.
Síðan verður orðið frítt og høvið verður at seta spurningar og at koma við ynskjum, hugskotum og hjartasuffum.
Fyri at fáa eina hóming av, hvør tørvur er hjá fólki við demenssjúkum, avvarðandi teirra og annað í hesum sambandi, vónar Alzheimerfelagið, ið er talurørið hjá hesum bólki, at nógv fólk taka av hesum tilboði.
Borðreitt verður við kaffi/te og køkum
Verið vælkomin – Alzheimarfelagið


text:
Nógv umrødda útstykkingin í Leitinum í Saltangará er nú komin somikið ávegis, at hon er neyvætlað, deteilprosjekterað av EM-Ráðgeving inni á Líknargøtu. Ígjár vóru 8 føroyskar fyritøkur bjóðaðar at vera við í eini innbodnari lisitatión hesum viðvíkjandi. Hvørjar og hvussu nógvar av fyritøkunum ynskja at bjóða uppá arbeiðið, vita vit ikki enn, men mánadagin hin 18. juni 2018, kl. 14:00, verður ástaðarfundur í útstykkingarøkinum um ætlaðu verkætlanina.
Lisitatiónin verður týsdagin 5. juli 2018, kl. 14:00, hjá EM-Ráðgeving á Heiðavegi 72. Feløgini, ið tá hava bjóðað, kunnu vera hjástødd, meðan tilboðini verða lisin upp. Í boðum til partarnar í innbodnu lisitatiónini verður sagt, at byggiharrin tilskilar sær rætt til frítt at velja millum innkomnu boðini, ella at havna teimum øllum.
Miðað verður eftir, at útstykkingararbeiðið byrjar 13. august 2018.
- Um sáttmáli verður gjørdur fyri alt arbeiðið, skal tað sum í útbjóðingartilfarinum er eyðmerkt sum 1. Byggistig vera handað byggiharranum liðugt til fulla nýtslu 23. august 2019.
- Um sáttmálið verður gjørdur fyri tað sum í útbjóðingartilfarinum er eyðmerkt sum 1. Byggistig skal arbeiðið handast byggiharranum liðugt til fulla nýtslu hin 23. august 2019. Um sáttmáli verður gjørdur fyri alla verkælanina samlað, skal arbeiðið handast byggiharranum liðugt til fulla nýtslu hin 14. februar 2020.
Alt eftir hvussu bygt verður, snýr hendan verkætlanin seg um 80-100 búeindir. Í ætlanini, sum nú fer í gongd, verður roknað við útgrevstri, planering, gøtuljósum, kantsteinum, asfalteraðum vegum og felagsøkjum.
Hendan verkætlanin nøktar í stóran mun tann kenda dagsaktuella tørvin á íbúðarøkjum í hesum partinum av kommununi. Meiri verður at frætta, táið lisitatiónin hevur verið og innkomnu tilboðini eru viðgjørd og sáttmáli er gjørdur við ein arbeiðstakara.
Ynskir onkur at vita meiri um hetta ber til at ringja til Runavíkar kommunu og spyrja eftir Eyðuni Rasmussen.


text:
- Tíðindi, mentan og ítróttur
Barentshavstrolarar góðar møguleikar at virka
Føroysku Barentshavstrolararnir hava góðar møguleikar at virka, eisini næsta ár, tá fiskivinnunýskipanin kemur í gildi, sigur Høgni Hoydal landsstýrismaður í fiskivinnumálum.
Trý viðuskifti elvt til stúran
Eitt tilmæli frá ICES um at minka fiskiskapin í Barentshavinum 13 prosent næsta ár. Ein politisk ætlan um at selja 25 prosent av føroysku kvotunum í Barentshavinum. Og ein politisk ætlan at luta sjey prosent av Barentshavskvotunum út sum menningarkvotur.
Hesi trý viðurskifti hava í alt heyst elvt til stúran í tí partinum av fiskivinnuni, sum fiskar í Barentshavinum.
Talan er um trý reiðarí - JFK í Klaksvík, Framherji í Fuglafirði og Enniberg í Havn.
Við nevndu fortreytum minka kvoturnar hjá JFK úr 13.000 tonsum í ár niður í 7.700 tons næsta ár. Kvoturnar hjá Framherja minka úr 9.000 tonsum niður í 5.300 tons og kvoturnar hjá Enniberg minka úr 7.000 tonsum niður í 4.100 tons.
Harvið hvørvur grundarlagið undir eina skipinum hjá JFK, meðan Enniberg bara hevur kvotur til hálvt ár, sambært reiðarunum sjálvum.
Eingin orsøk til stúran
Henda støðan fekk í oktober mánað Jógvan á Lakjuni, løgtingsmann fyri Fólkaflokkin, at seta landsstýrismanninum ein fyrispurning um støðuna - fyrst munnliga og síðani skrivliga.
Svarið kom ídag, og sambært Høgna Hoydal er eingin orsøk til stúran.
Landsstýrismaðurin upplýsir, at hann veit ikki neyvt, hvussu stórar føroysku kvoturnar vera næsta ár, tí samráðingarnar eru ikki lidnar enn. Men av tí at Norra og Russland hava fylgt ICES-tilmælinum og lækka sínar heildarkvotur 13 prosent, so verður talan um sera truplar samráðingar, ásannar Høgni Hoydal.
Men Barentshavstrolararnir hava góðar møguleikar at virka, eisini næsta ár, sambært landsstýrismanninum.
Góðar møguleikar at virka
Í svarinum til Jógvan á Lakjuni sigur Høgni Hoydal, at ongar ætlanir eru um at seta botnfiskakvotu í Barentshavinum av til menningarætlanir næsta ár.
Hetta hóast landsstýrismaðurin í lógaruppskotinum um fyrisiting av sjófeingi fær heimild til at seta av upp til sjey prosent av heildakvotuni til menningarkvotur.
Av tí at landsstýrismaðurin ikki veit, hvussu stór føroyska kvotan í Barentshavinum verður næsta ár, so tekur hann í svarinum til Jógvan á Lakjuni støði í, at heildarkvotan verður tann sama næsta ár.
Tá vilja skipini hjá JFK fáa umleið 10.400 tons at fiska, Framherji fær 7.000 tons og Enniberg umleið 5.200 tons.
Men, sigur landsstýrismaðurin - hesi trý reiðarí hava framvegis møguleika at bjóða uppá tey 25% av heildarkvotuni, sum eftir ætlan verða seld á uppboði. Tað verður gjørt av í eini kapping um at bjóða.
Verða Barentshavs-kvoturnar tær somu næsta ár, verða 7.500 tons seld á uppboðssølu.
- Undir øllum umstøðum hava skipini góðar møguleikar at virka og fáa sum mest burturúr, skrivar Høgni Hoydal í svarinum til Jógvan á Lakjuni.
Sí eisini


text:
Sætti og seinasti dagur
Tíðin rennur avstað, og ja, hetta er seinasti dagur á TeenStreet. Leguluttakararnir sita nú allir í stóra møtisalinum til seinasta felags morgunbíbliutíman. Og í morgun eru vit komin til endan á bønini, sum Várharra lærdi okkum, og sum jú hevur verið yvirskipaða evnið á leguni: “Tí at títt er ríkið, valdið og heiðurin í allar ævir”.
Á leguni í ár hava vit samlað verið uml. 3200 fólk. Av teimum eru uml. 1800 leguluttakarar, Hini eru hjálparfólk, leiðarar og børn. Hesi komu úr 41 ymiskum londum, mest úr Europa, men eisini Asia, Afrika og Amerika.
Sjálvir legukuttakararnir koma úr hesum londum: Eysturríki, Belgia, Danmark, Føroyum, Finnlandi, Fraklandi, Týsklandi, Írlandi, Italia, Hollandi, Norra, Portigal, Suðurkorea, Sveiss, Svøríki, Onglandi og USA.
Føroyingarnir eru 413 í tali. Av hesum eru 250 tannáringar, 159 gentur og 91 dreingir. Harafturat eru vit í føroysku leguni 138 vaksin og 25 børn.
Mikudagin – áðrenn RAG – savnaðust vit uttanfyri í eyðkendu ljósareyðu føroysku “TeenStreet ’18” troyggjuni og tóku hesa felagsmyndina. Myndina tók Hanna Ólavsdóttir. Hanna hevur hesa vikuna saman við Kistin Vang verið føroyska foto og videotoymið. Og tað eru tær báðar, sum eiga allar vøkru myndirnar og smáfilmarnar, sum eru lagdir út alment frá føroyska TeenStreet toyminum.
Skrivað: Eyðun á Lakjuni


text:
Fríggjakvøldið 7. januar undirhelt Anna Faroe saman við fleiri av landsins bestu tónleikarum í eini nærum fullsettari Løkshøll. Anna segði seg vera sera fegna, tá hon sá, at umleið 300 fólk høvdu leitað sær til Runavíkar, hóast konsertin bleiv fyrireikað í síðstu løtu, og veðrið avgjørt ikki var til vildar. Eisini áhugavert at síggja, at allir aldursbólkar vóru umboðaðir millum áhoyrararnar.
Hóast Hjalti Joensen, guitar, og Høgni Klakkstein, trummur, bert høvdu fáar dagar at savna tónleikararnar, og hesir ikki høvdu spælt løgini fyrr, fekst tú á konsertini kensluna av, at hetta vóru tónleikarar, sum vóru vanir at spæla saman við Annu. Eyðun Johannesen og kanska serliga Gunnar Guttesen brilleraðu við hegnisligum spæli á ávikavist bassi og flygli.
Anna dugir sera væl at leiða áhoyrararnar inn í sín egna heim, hvørja ferð hon syngur eitt lag. Men tú møðist ikki av hesum, tí hon fær teg alt fyri eitt niður á jørðina aftur millum løgini. Ein av stóru løtunum á konsertini var, tá hon setti seg á ein krakk og sang Make You Feel My Love hjá Adele.
Anna sang 18 løg á konsertini, og av hesum vóru 10 av fløguni hjá henni. Tvey løg sang hon saman við Jans Marna, og tá tey bæði trivu í When You’re Gone hjá Brian Adams, lyfti takið seg á Løkshøll, og fleiri høvdu ynskt sær eitt aftrat úr somu skuffu. Sum kryddarí hevði Anna kórið Vox við sær á pallin, og hóast ljóðblandið var ivasamt, so settu tey sín dám á, serliga tá tey at enda framførdu Walking On Fire.
Spennandi at hoyra hvat Anna Faroe hevur at bjóðað uppá framyvir!
11.01.2011
Takið lyfti seg á Løkshøll
Fríggjakvøldið 7. januar undirhelt Anna Faroe saman við fleiri av landsins bestu tónleikarum í eini nærum fullsettari Løkshøll. Anna segði seg vera sera fegna, tá hon sá, at umleið 300 fólk høvdu leitað sær til Runavíkar, hóast konsertin bleiv fyrireikað í síðstu løtu, og veðrið avgjørt ikki var til vildar. Eisini áhugavert at síggja, at allir aldursbólkar vóru umboðaðir millum áhoyrararnar.


text:
- Tíðindi, mentan og ítróttur
Puigdemont til Føroya
Fyrrverandi forsetin í Katalonia fer at umboða Katalonia á ráðstevnu um tjóðskaparligan sjálvsavgerðarrætt, sum Tjóðveldi skipar fyri fríggjadagin.
Umframt Puigdemont koma Kenneth Gibson, tingmaður i skotska tjóðskaparflokkinum SNP, og leiðarin fyri fullveldisrørsluna í Ný Kaledonia, Daniel Goa, á somu ráðstevnu, sum verður í Norðurlandahúsinum í Havn fríggjadagin.
Carles Puigdemont vitjaði í Danmark í januar, tí lærdi háskúlin í Keypmannahavn hevði boðið honum á kjakfund.
Tá nýtti fólkatingslimurin Magni Arge høvið at bjóða Puigdemont í Fólkatingið - og Puigdemont tók av.
Magni Arge segði tá, tann 20. januar, at spurningurin um sjálvsavgerðarrætt er nakað, sum Føroyar og Katalonia hava í felag.
Nú hevur fyrrverandi forsetin í Katalonia tikið av innbjóðing um at koma til Føroya fríggjadagin.
Sí eisini


text:
Flaggdagin 25. apríl eru deildir okkara stongdar. Opið verður aftur mikudagin 26. apríl kl. 9.30. Fært tú tørv á at sperra gjaldskort, so kann hetta gerast í Netbankanum á teldu/teldli og Netbankanum sum app, ella við at ringja til
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tað er ikki støddin, men vøksturin, ið telur"
Einstein


text:
Orð: Sámal á Toftini
Lag 1: Sámal á Toftini
Lag 2: Hallgrim Miðberg
1. Tá Jesus hin dag móður
við brunnin hvílu fekk
og talaði við hana,
sum eftir vatni gekk,
hann henni beyð at drekka
tað vatn, ið rennur frá
tí keldu, kláru, reinu,
til ævigt lív at fá.
Niðurlag: Tað er ein á, ið rennur,
sum aldri torna kann,
ein kelda, full av náði,
til tann, sum hana fann. Hann er hin á, ið rennur,
og aldri torna kann,
:,: hin kelda, full av náði,
til tann, sum hana fann. :,:
2. Hon drakk av lívsins keldu
og kendi tá við eitt
ein kærleika so reinan,
eitt hjarta eymt og heitt.
Hon legði sína byrði
við Jesu føtur tá,
og glað um hjartað fór hon
at siga øðrum frá.
3. Bið tú tí, eins og kvinnan,
um lívsins vatn at fá.
Úr kelduni tí reinu
skal streyma náði tá.
Tá fært tú nýggja megi,
tí alt hann gjørdi væl.
Tín sál skal finna gleði,
í ævir frelst og sæl.


text:
Í komandi viku verður afturvendandi umhvørvisvikan í kommununi, og í ár er høvuðusevnið plastnýtsla og -dálking. Ætlanin er, at vit fara at rudda uttanum skúlan og í bygdini komandi fríggjadag.
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
Tryggingarfelagið Føroyar og Eik Banki hava gjørt stuðulsavtalu við Grunnin Pálshøll um nýggja langhylin í Vági, og verða tískil millum stóru stuðlarnar til langhylin í Vági.
John Henrik Holm frá Grunninum Pálshøll, sum letur byggja langhylin í Vági, fegnast um avtaluna við Tryggingarfelagið Føroyar og Eik. “Lítið er at ivast í, at langhylurin í Vági verður eitt stórt aktiv fyri bæði Suðuroynna og landið sum heild, og tí er tað gleðiligt, at so týðandi fyritøkur sum Tryggingarfelagið Føroyar og Eik stuðla verkætlanini”, sigur John Henrik Holm.
“Langhylurin í Vági við 50 m. svimjihyli, barnahyli, og vælverudepli er ein sera spennandi verkætlan, sum bæði ítróttarfólk, familjur og einstaklingar uttan iva fara at fáa nógva gleði av, tí hava vit eisini gjørt av at stuðla verkætlanini”, siga Ólavur Jensen og Maria á Dul, marknaðarleiðarar í ávikavist Eik og Tryggingini.
Arbeiðið í langhylinum gongur væl. Sjálvboðin eru liðug við at mála síðubygningin og eru komin væl áleiðis at mála veggirnar í sjálvari svimjihøllini.
Her á heimasíðuni kann fylgjast við byggingini av langhylinum og vælverudeplinum í Vági.


text:
Állahávur (állahávaættin)
Chlamydoselachus anguineus
Garman, 1884
Stødd: Kvennfiskar verða upp í 200 cm langir og kallfiskar upp í 150 cm.
Dýpi: Állahávur er botnfiskur, vanliga millum 120 m og 1575 m, men er onkuntíð fingin í vatnskorpuni.
Litur: Hann er javnt grábrúnur, nakað dimmur, kanska heldur ljósari undir búkinum.
Lýsing: Kropsskapið er langt og klænt, nakað líkt álli. Hann hevur lítið høvd. Eyguni eru heldur smá og sita fremst á kjálkunum. Hann hevur seks táknarivur og stórt gap.
Tenninar eru heilt serligar. Á tanngarðinum, bæði í yvirkjaftinum og undirkjaftinum, eru 6-7 smáir vølir og glopp ímillum, og hvør vølur hevur 5-12 smáar, hvassar og spískar tenn, ið standa í røðum.
Állahávur hevur eina ryggfjøður aftast á sporlinum, smáar uggafjaðrar, eina gotfjøður, ið er nakað størri enn ryggfjøðurin. Búkfjaðrarnar eru heldur størri enn gotfjøðurin. Hann hevur lítlan og lágan stert, ið gongur næstan beint aftur úr rygginum.
Eyðkenni: Állahávur hevur seks táknarivur, lítið høvd og serkendar tenn, langt og mjátt kropsskap.
Týdningur: Állahávur hevur ikki havt vinnuligan týdning.
da: Kravehaj, en: Frilled shark, fr: Requin lézard, no: Kragehai, tý: Krausenhai
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sekstáknahávar Hexanchiformes
Í hesum hópinum eru 2 ættir við 4 slektum og 5 sløgum.
Undir Føroyum eru báðar ættirnar, við eini slekt og einum slagi í part:
Hesir eru teir mest primitivu hávarnir.
Teir hava eina píkaleysa ryggfjøður og eina gotfjøður. Báðar hesar fjaðrarnar eru aftarlaga á sporlinum.
Teir hava ikki eygnalok. Táknarivurnar eru 6, tó okkurt slag av Hexanchidae hevur 7, við Føroyar tó bert við 6 táknarivum.
Teir eru í øllum teimum stóru høvunum, mest á djúpum vatni.


text:
Orð og lag: Kajfinn Hammer
1. Einaferð í synd eg staddur var,
sálin illa stødd;
helt at eingin vón var fyri mær,
tá hoyrdi eg Guðs rødd:
Niðurlag: Einki er ógjørligt fyri Guð’,
einki, einki, nei!
Hann, ja, Hann hin sami er í dag,
Orð Sítt broytir ei!
2. Tá ið Ísrael í djúpstu trongd
við Reyða havið stóð,
frá Fárao hvør fluktleið tykist stongd,
Guð havið klívir tó!
3. Eins og fólk Guðs sigrandi í trúgv
tóku Jeriko,
sigrar tú, um tú í somu trúgv,
lítur á Guðs boð!
4. Sáran einkjan í Zarepta græt
son sín deyðan fann;
kalla hon Elias til sín læt,
til lívs hann vakti hann!
5. Tá Belzzasar halgibikør Guðs
til fragd at munni bar,
mene, mene, tekel ufarsin!,
av hond Guðs skrivað varð!
6. Har við vegin Bartimeus sat,
tá Jesus kom framvið
blindu eygu hansara upplæt,
á, hvør náði, sig!
7. Tá ið lívsins stormar leika á,
myrk er framtíð tín,
stongd hvør hurð, øll tær sær venda frá,
hoyr her, vinur mín